text:
24 MASINA O AUMAU SE AUUSO I LE TOESE
O le auuso talavou ia na loka i le falepuipui i Tafuna ina ua la ioeina moliaga e lua e aofia ai le gaoi ma le talepe falei le tulaga lua, ua tatala i tua e le faamasinoga maualuga i le vaiaso nei, i le maea ai lea ona o la tuliina o masina tai 24 i le toese i Tafuna.
Na talia e le faamasinoga maualuga le talosaga na tuuina atu e se sui o le auuso, e faailoa atu ai lona taumafai e vaavaai gaioiga uma a le au alii ia i soo se taimi lava pe afai e tatala mai i tua.
O le alii o Filautoa Fuiono ma lona uso o Niko Fuiono na uluai tuuaia e le malo i moliaga e fa, lea e aofia ai moliaga e lua o le talepe fale i le tulaga lua ma moliaga e lua o le gaoi, ae i lalo o se maliliega sa laua sainia ma le malo, na la tali ioe ai i moliaga e lua ae solofua isi moliaga e lua.
O le tofa ia Ta’aloloioufaiva Lt. John Cendrowski na faaleoina le talosaga e fai ai o ia ma sui o Filautoa ma Niko, e talosagaina ai le faamasinoga ina ia tatala i laua nei i tua.
Na faailoa e Ta’aloloioufaiva, o ia foi lea o loo faauluulu i ai le Vaega e vaaia luga o le alatele a le Ofisa o Leoleo e faapea, afai e tatala e le faamasinoga i tua le auuso lenei, o le a mautinoa e le toe aafia i laua i nisi lava solitulafono, o le a ia fesoasoani foi ia te i laua.
E lei faatuiese le malo i le talosaga a le alii leoleo, ae sa faailoa e le tamaitai loia ia Kelly Dixion lona taliaina o le talosaga ina ia tatala le auuso i tua mai le toese, lea foi e lei tetee i ai le faamasinoga.
I le tatalaina ai la i tua e le alii faamasino sili lagolago ia Lyle L. Richmond o le auuso i tua, ua fautuaina ai i lauaina ia usitai i poloaiga uma ua maea ona tuuina atu ia te i laua, atoa ai ma lo la faia lea o ni galuega mo le atunuu lautele mo le umi e 300 itula, i lalo o le taitaiga a le Ofisa Faanofovaavaaia, ona o le tele o mea sa laua gaioia mai i le fale na la osofaia e lei mafai ona toe faafoi.
O le poloaiga foi lea na faia la te tuua ai le teritori ae toe foi atu i Samoa, ua manatu le faamasinoga o le a taofi lona faataunuuina, fuafua lea i lo la usitaia o poloaiga o le la faanofovaavaaia.
O mea na ave faagaoi e le au ula ia e aofia ai taaloga xBox, o video games, tv, laptop ma se amplifier, ina ua la osofaia le fale o le aiga na aafia i le 2008.


c: text/html

text:
Tala mai Samoa
ASO FAAPITOA O TAGATA FAIGALUEGA A LE MALO
O le aso ananafi na faia ai se sauniga faapitoa mo le uluai taimi i totonu o le malo, e faapitoa ai lea aso mo tagata faigaluega uma a le malo. O le agaaga autu o lenei faamoemoe e pei ona saunoa le alii Palemia, Susuga Tuilaepa Sailele Malielegaoi, o ia foi lea o le minisita o le Komiti e Pulea Tagata Faigaluega, o le momoli atu lea o le faafetai a le malo i ana tagata faigaluega e tusa ai o le tautua sa ofo mai mo le tele o tausaga, aemaise ai i latou sa asaina mai le fita o lenei galuega.
“Ia ma sagai ane ai o le tai, faaosofia mo galuega ma utupupuina e le Atua o lo tatou faavae lau tou tofa ma le utauta mamao aua lo outou valaauina, ina ia saga siitia maualuga ai pea Samoa i saofaiga a malo o le Pasefika. Ua tatala aloaia nei lo outou aso fiafia. O outou mama na!” o le saunoaga lea a le alii palemia. Na taualuga lea aso faapitoa na faailogaina mo le taimi muamua i le aso ananafi, i le tufatufaina o faailoga taualoa mo le aufaigaluega ua filifilia ona o le maoa’e o la latou tautua. O lea sauniga sa faataunuuina lea i le po anapo i le Maliu Mai i Fugalei ma sa tauaaoina atu ia faailoga taualoa e le alii palemia ma le taitaifono o le komisi e pulea le aufaigaluega a le malo (PSC), le susuga Tu’u’u Ieti Taulealo.
MOLIA LE FAIPULE A SATAPUALA I LE FAAMASINOGA
Ua tauaaoina nei e le alii faipule o le afioaga o Satapuala ia Toesulusulu Cedric Schuster se tusi samania mai le faamasinoga, e faailoa atu ai moliaga ua faila faasaga ia te ia, atoa ai ma le aso e tatau ona tulai ai i luma o le faamasinoga.
O moliaga ua molia ai le alii faipule e aofia ai le faia o uiga tau faamata’u i leoleo, lafo o upu masoa i le isi leoleo, faatasi ai ma lona auai i le faamaopoopooina o tagata ina ia soli le tulafono. E toa 17 isi mai Satapuala ua molia faatasi ma le faipule, ma ua faamoemoe o le aso 9 Oketopa o le a tutulai uma ai i latou nei i lum ao le faamasinoga.
FAAPAIA ROSA LEI’A AVEA MA TAUPOU SA
O le vaiaso nei na faia ai se sauniga faapitoa e faapaiaina ai le tamaitai o Rosa Lei’a e avea ma Taupou Sa o le ituaiga o Monike a le ekalesia Katoliko i Vailima.
O le tamaitai o Rosa ua 34 ona tausaga mai le afioaga o Leulumoega, ma ua ia faaalia lona fiafia i le faaiuga ua ia faia, o le ofo atu lea o lona ola e tautua ai le galuega a le Atua i lana ekalesia, ma ua faaee atu ai lona suafa fou o Sister Benekicta Marie of the Croess.
Sa molimauina e ona aiga ma uo le faataunuuina o lenei sauniga faapitoa, ao lei agai atu mo le faataunuuina o ona tiute fou.
O lana galuega mulimuli ae lei avea o ia ma Monike, o le Matagaluega o Tupe a le malo. Fai mai a ia, e ui sa lelei ana galuega ma sa ia uuina foi tupe, ae sa le faamalieina lava lona loto ona e lei atoa lona olaga, sa i ai lava le mea sa misi. O Rosa Lei’a lea ua faasuafa nei ia Sister Benedicta Marie of the Cross o se alo e faasino ia Anamaria ma Taulia Talatala. O ia o le lona lua o le fanau e toaono.
FAAULU LE TAGI A PAPALII PETONI I LE FAATE’AESEINA O IA
O le aso Lua o le vaiaso nei sa fonoa ai le afioaga o Sapapalii i le Aiga Sa Malietoa i le malae o Mataniufeagaimaleata, ma autasi ai finagalo e faate’a le susuga ia Papalii Petoni Alailima, o ia o le Sa’o o le aiga, e mafua mai ona o ni tusitusiga sa ia tali fuaitau i ai i le nusipepa o le Samoa Observer. O le taeao o le aso Tofi na sei mavae atu nei na faamautu mai ai e se tasi o matai o le aiga e faapea, o le susuga Papalii Petoni Alailima o lo o alala i Amerika ma o lenei mataupu o le a tuuina atu i luma o le faamasinoga. E lei maioio mai auiliiliga o le auina atu o lana tagi, ae pau le tulaga o lo o atagia mai ai, e talitonu lea itu o le aiga, e le o agatonu le faaiuga sa faatautaia. O lo o tamau pea la lea itu o le fuaiala o suli o Malietoa Talavou, o le isi a latou fonotaga tele o le a tauaofia ai le aiga atoa i le aso 27 o Oketopa, epei ona faailoa i le aso 25 o Aukuso ina ua feiloai suli o Malietoa Moli. Peitai o lo o feteenai pea lea aso ma se tasi foi o itu o suli o Malietoa Talavou, lea lava o lo o tamau i latou o le aso 25 o Tesema po o le aso Kerisimasi o le tausaga nei, o le aso lea o le a feiloai uma ai loa suli o Malietoa mai ituaiga e tolu, e aofia ai Malietoa Gatuitasina, Malietoa Moli ma Malietoa Talavou. Ao le faaiuga a le afioaga o Sapapalii ma le faate’aina o le susuga Papalii Petoni Alailima, ua sauni lea itu o le aiga e tuuina atu i luma o le faamasinoga.
TATALA I TUA PULE O LE K&M TRAVELS
Ua tatalaina nei i tua mai le vaavaaiga a leoleo, ia le pule o le ofisa malaga o le K&M Travels, le alii o Sanele Katie Moananu, ina ia saili mai lana loia e tulai mo ia ma tuuina atu se tali i luma o le faamasinoga, e tusa ai o moliaga e 18 o le gaoi faasaga ia te ia. Na tulai Sanele i luma o le afioga Faamasino Vaepule Alo Vaemoa Vaai i le faamasinoga faaitumalo, ma ua faailoa ane ai e le Matagaluega o Leoleo ma Falepuipui, le toe faaopopo o isi moliaga faasaga ia te ia, lea ua oo atu ai nei i le 30 moliaga o le gaoi. O Sanele Moananu po o Katie e pei ona iloa ai e le toatele, sa fai sana ofisa malaga e faaigoaina o le K&M Travels, ma o faasalalauga sa ia faia, na te tapenaina le tele o visa, tusi folau, faapea pepa faigaluega mo avanoa faavaitaimi i Aotearoa ma Ausetalia. Peitai, i le lolofi ane o le mamalu o le atunuu e totogi le faatinoga o ia auaunaga, e leai se galuega e tasi na tino mai, ma o lea tulaga ua maea tautino e Sanele i luma o le faamasinoga, lona faaaogaina o le seleni. O le aso Faraile o le vaiaso fou ua faatonuina ai e le faamasinoga Sanele e toe oo ane ai e faaulu lana tali e tusa i moliaga faasaga ia te ia, Ua taofia nei e leoleo ona pepa malaga ma e tatau ona saini o ia i le ofisa o leoleo i aso Lulu o vaiaso taitasi.
Saunia: Lilomaiava Andrew Fa’asau, Naenae Productions

robotstxt: allowed

filter: keep


text:
Tutu pasi aoga a le ‘Special Education’ ua leai ni kesi
Na avea le le feoa’i o pasi aoga a le Vaega o le Special Education e piki fanau aoga o lo o i ai manaoga faapitoa, mo le lua aso, ma itu na faasea ai le toatele o matua, na aofia ai ma ni matua na valaau mai i le Samoa News i le taeao ananafi ao le’i taina le itula e 8:00, ma faailoa mai le faaletonu ua tulai mai, ua le mafai ona piki a latou fanau i le aoga ona ua leai ni kesi o pasi aoga.
“O lea ua lua aso e le o pikiina la’u tama i le aoga, ae fesili atu i ai ananei (taeao ananafi) pe aisea ua le sau ai le pasi aoga ae fai mai ua leai se kesi o le pasi, o a nei ituaiga faamatalaga tuulafoa’i faapenei ae ua le saili e latou se auala e foia ai le faafitauli,” o le saunoaga lea a se tasi o tina mai Aua
“Ana ni a latou fanau ia o lo o i ai manaoga faapitoa o le tino, ua leva ona pisi e su’e se auala e ave ai i le aoga, talu ai e le o ni a latou fanau, atonu o le mafuaaga lea ua le manatu mamafa ai le Ofisa i le faatinoina o a latou tiute,” o le saunoaga lea a le isi tina ma lona loto tiga tele i le mea ua tupu.
O se tasi o itu na faaalia e matua na faasea lo latou le fiafia, e fesili atu i le Ofisa pe i ai sa latou fuafuaga i se auala e foia ai le faafitauli, ae tuu atu e ni isi o le aufaigaluega tala le manuia i luga o le telefoni, ae ina ua toe valaau atu i ai i le telefoni ua le toe tali mai se isi.
E toalua sui o le Vaega a le Special Education i Matafao na talanoa i ai le Samoa News, o le alii pule i le vaega o Femalagaaiga, le susuga ia Tafaevalu Aumoeualogo, ma le alii o lo o faauluulu i ai le vaaiga o pasi aoga e le’i finagalo e faailoa lona suafa.
Na taua e le alii lea e faauluulu i ai pasi aoga a le Ofisa e faapea, na mafua ona le fealua’i le pasi aoga e piki mai fanau i aso e lua ua mavae atu, ona ua leai ni kesi o pasi.
Na taua e le alii lea e faapea, ua leva ona tuuina atu lana talosaga i le Ofisa mo ni ‘coupon’ e utu ai pasi aoga i le vaiaso na te’a nei, peitai e oo mai lava i le taimi nei e le’i taunuu atu.
“O ananafi (aso Gafua) na valaau mai ai nai ave pasi ia te a’u, ua le lava kesi o pasi e piki mai ai tamaiti aoga, o lea na ou faia ai loa le faaiuga, e sili pe a tutu pasi aua nei pikiina maia tamaiti aoga, ina ne’i sau se pasi pe i luga o le auala, ona tulai mai ai lea o se faaletonu i tamaiti, ona o nai tamaiti e i ai manaoga faapitoa o le tino, e le tatau foi ona tupu se faaletonu faapea i luga o le auala,” o le faamalamalamaga lea a le sui o le Ofisa.
Na faamaonia e le alii lea ni isi o matua sa telefoni atu ma faasea e faatatau i le faafitauli ua tulai mai, peitai na te le tete’e i faasea a matua e faatatau i le faaletonu ua tulai mai, ae i ai lona talitonuga, a le faateia foi le latou Ofisa i mea faapenei e le taitai ona gaioi.
Ae peitai, na te’ena e le susuga Aumoeualogo le i ai o se faaletonu i pasi aoga ma matua o fanau aoga. “E leai se pasi aoga o tu, o lo o feoa’i uma pasi aoga e piki mai fanau aoga, e le gata o ananafi (aso Gafua) ae faapena foi ma le aso (ananafi),” o le saunoaga lea a Aumoeualogo.
Ina ua fesiligia Aumoeualogo pe sa i ai ni matua na telefoni faasea atu i le Ofisa e faatatau i lenei mataupu, na tali le alii pule e faapea, “e leai ni matua na valaau mai, se’i vagana ai lava le ave pasi e toatasi na vili mai ananafi fai mai ua leai se kesi o lana pasi, lea la na ou fai ai loa i ai, e sau i le Ofisa o nei (ananafi) lea e maua ai coupon mo le kesi o lana pasi,” o le saunoaga lea a Aumoeualogo.
Ina ua fesiligia le afioga i le Faatonusili o Aoga ia Vaitinasa Dr. Salu Hunkin-Finau e faatatau i lenei mataupu, sa ia taua ai e faapea, e lei oo atu ni faasea i lona ofisa mai matua poo le Vaega a le Special Education e faatatau i ni pasi aoga ua leai ni kesi.
Fai mai Dr. Salu, “E le tatau ona tupu se mea faapena o lea lava e i ai kesi mo pasi aoga a le matagaluega.”
Na taua e le alii faipule mai Aua ia Faimealelei Anthony Allen e faapea, ua toatele matua o lona itumalo ua faasea atu i lona ofisa e faatatau i le mataupu lea, ma o se mataupu foi e le tatau ona tupu.
Na taua e le alii faipule e faapea, e le tatau ona tulai mai lea ituaiga faaletonu i le Vaega o Special Education a le Ofisa o Aoga, aua o lo o faatupe mai e le feterale vaega uma o le latou tautua.
Na taua e le alii faipule lona faanoanoa tele, ona o le tulai mai o lenei faafitauli i fanau aoga, ma tulai mai ai loa le tulaga le sa’o o le malolo o ave pasi ua le faia o latou tiute, e ui o lo o totogi pea i latou mo tiute ua latou le faia.


text:
AUSIA PASI MATALASI MANAOGA TULAFONO
Ua vaaia le usitaia e nisi o le au fai pasi o se tasi o manaoga o le tulafono, ina ia fai fusipa’u o ave pasi ma ia i ai foi ni faitoto’a i le pito i tua o le pasi, e faaagaga ai mo taimi o ni faalavelave faafuase’i.
O le vaiaso nei na vaaia ai i pasi a le kamupani fai pasi o le Le Samoa Matalasi Transportation lo latou ausia o nei manaoga, lea e pei ona faalauiloa i se fonotaga sa faia i le masina o Mati na te’a, a le Matagaluega o Fefaatauaiga ma Alamanuia mai le aufai pasi i le atunuu.
Na taua e Moli Faalogo lea e anaia pasi a le Matalasi, o lona faanaunautaiga ia usitaia pea tulafono e pei ona tuuina atu e le matagaluega a le malo.
Ona o lea aiga o le a umi se taimi e malaga ai i fafo, ma e tatau ona lelei atoatoa lea itu o le auaunaga, o lea ua mafuli ai ina ia faia suiga fou o fausaga o pasi ae le’i tu’ua laufanua o Amerika Samoa.
“Ina ia le taofia fo’i le auaunaga ona o le fa’atamala ma ua le usita’ia lenei tulafono ua fa’amamafa mai e le DOC, o lea ua manatu ai, e sili ona usita’i ma fausia suiga nei, ona fa’aauau ai lea o le auaunaga ali’i ave pasi.” O se tala lea a Tamara Roberts Fa’alogo, le Admin. Officer o Le Samoa Matalasi.
Ina ua va’aia suiga nei ua fa’atino, sa saunoa le ali’i loia o le Komisi lea a le DOC, Sean Morrison, “I la’u va’aiga i le faitoto’a lea e i tua, ua mae’a usita’ia le aiaiga, peita’i, e vaiti ma e tauau e le ofi mai ai le to’atele o le pasese!”
Ua fa’apea fo’i se fanoga o le sui o le komisi o feoa’iga i alatele, Vai’ausia Yandall, peita’i ina ua fesiligia, “Na muamua fa’ao’o le lautele ma le umi e ao ina fausia ai nei faitoto’a i le keli o pasi i ali’i faipase pe leai?” Na tali i latou uma, e leai, sa na ona fa’atonu, ae le’i fa’ailoa ni ona aiaiga tamau mo lea suiga i le fausaga o pasi la’u pasese.
Fesiligia fo’i le susuga le Faipasi, Moli Fa’alogo ma le faletua i se totogi o nei suiga ua faia i a la pasi e lua nei ua taumafai e pasia nei, ae fa’aalia e i la’ua, “E ta’i $500. i le pasi e tasi, na suia ai nei aiaiga fou o fausaga o pasi la’u pasese, e aofia ai ma le totogi o le Kamuta na faia le galuega.”
Ina ua feutaga’i i le tulaga pe pasia le tele o le faitoto’a i le keli o nei pasi ua mae’a aumai e pasi, ae fa’ailoa ai e sui o le komisi, “E pei lava e le taitai mafai ona ofi mai ai tagata tino lapopo’a mai lea faitoto’a!”
Peita’i, na fa’ailoa se manatu o le tusitala sa i ai i le taeao ananafi, “Afai e tutusa le lautele o le faitoto’a i tua ma le faitoto’a i luma o le pasi, e le mafai ona fai mai e le lava lea tele o i ai le faitoto’a i le keli.”
Ina ua fuaina, e tutusa le lautele, ae o le umi o lo’o lua futu ma la afa le umi o faitoto’a nei i pasi uma e lua, ma ua toe fetu’una’i ai, e taofia i le taimi nei, le toe fa’amalosi o nei suiga e lua i fausaga o pasi la’u pasese, se’ia toe fono le Komisi ma toe tu’u sa’o mai ai fa’atonuga tamau e fa’amalosia ai fusipa’u o avepasi ma faitoto’a i keli o pasi.
O se mea lelei le usita’i, ma ua fa’atino, lea ua iloga ifo, e i ai lape o le fa’atonuga ia faia nei suiga, ae o lona lelei, ua talia fo’i e feoa’i pea nei pasi ma suiga ua i ai, atonu e le ofi ai le vaega mamafa tele ma tino lapopo’a, ae ofi lava le to’atele.


text:
Vaega 67
1–3, E faafofoga mai le Alii i tatalo a ana toeaina ma leoleo mai ia te i latou; 4–9, Ua luitauina e ia le tagata ua sili ona poto na te faaluaina se tasi o ana faaaliga aupito itiiti; 10–14, O toeaina faamaoni o le a liua e le Agaga ma vaai i fofoga o le Atua.
1 Faauta ma faalogo mai, e outou e atoeaina, o laʼu ekalesia, o e ua outou faapotopoto faatasi outou lava, o e e ona tatalo ua Ou faalogoina, ma o e ua Ou iloa o latou loto, ma o e o o latou manao ua oo mai i oʼu luma.
2 Faauta ma tagai, ua i luga o outou oʼu amata, ma o le lagi ma le lalolagi ua i oʼu lima, ma o ʼoa o le faavavau ua a aʼu e tuu atu.
3 Sa outou taumafai e talitonu e faapea e tatau ona outou maua le faamanuiaga lea sa ofo atu ia te outou; ae faauta, e moni Ou te fai atu ia te outou, sa i ai le afefe i o outou loto, ma e moni o le pogai lea na outou lē mauaina ai.
4 Ma o lenei, o Aʼu, o le Alii, e tuuina atu ia te outou se amolimau o le moni o nei poloaiga ua taatitia i o outou luma.
5 Sa silasila o outou mata i luga o laʼu auauna o Iosefa Samita, Laitiiti, ma o lana agagana ua outou iloa, ma o ona lē atoatoa ua outou iloa; ma ua outou saili i o outou loto le poto ina ia mafai ona outou faaupu ai ia sili atu i lana gagana; o lenei mea ua outou iloa foi.
6 O lenei, ia outou saili mai i totonu o le Tusi o Poloaiga, se faaaliga aupito itiiti lava o i ai i totonu o ia faaaliga, ma tofi o ia o lē ua sili ona aatamai i totonu o outou;
7 Pe, afai e i ai se tasi i totonu o outou e mafai ona faia se tasi e pei o lena faaaliga, ona taʼuamiotonuina lea o outou i le fai mai e faapea ua outou lē iloa ua moni i latou;
8 Ae afai e lē mafai ona outou faia se tasi e pei o lena faaaliga, ua outou i ai i lalo o le taʼusalaga pe afai tou te lē amolimau atu ua moni i latou.
9 Ona ua outou iloa ua leai se amioletonu ua i ai i totonu o i latou, ma o le mea e aamiotonu e sau i lalo mai lugā, mai le Tamā o emalamalama.
10 O lenei foi, e moni Ou te fai atu ia te outou, o lo outou avanoa, ma Ou te tuu atu ia te outou o e ua faauuina i lenei auaunaga se folafolaga, o le tulaga e oo i ai la outou tafi esea mai ma outou lava afuā ma eatuatuvalega, ma ifaamaualalo outou lava i oʼu luma, ona ua lē lava lo outou lotomaualalo, o le a saeluaina le oveli ma o le a outou uvaai mai ia te aʼu ma iloa ua i ai Aʼu—e lē i le mafaufau faaletino pe faalenatura, ae i le faaleagaga.
11 Aua e leai se atagata na vaai i le Atua i soo se taimi i la le tino, vagana ai na faavaveina e le Agaga o le Atua.
12 Pe mafai foi e se tagata anatura ona gafatia luma o le Atua, pe i le mafaufau faaletino.
13 E lē mafai ona outou gafatia luma o le Atua i le taimi nei, po o le auaunaga a agelu; o le mea lea, ia outou faaauau pea i le aonosai seia efaaatoatoaina outou.
14 Aua le tuua o outou mafaufau e fuli i tua; ma a outou aagavaa, o le a outou vaai ma iloa, i laʼu lava taimi e tatau ai, le mea na faaee i o outou luga e lima o laʼu auauna o Iosefa Samita, Laitiiti. Amene.


text:
Ua tuuina atu folafolaga a le Alii ia i latou uma o ē mulimuli i le mamanu o le olaga e fausia i sootaga o faaipoipoga fiafia, ma le paia.
I se tasi afiafi i le tele o tausaga ua mavae, sa ma asiasi ai ma lo’u toalua i le fale o se tasi o o’u atalii ma lona toalua ma le fanau matou te fai ‘aiga i le afiafi. O se mea masani mo se aiga e i ai fanau laiti: sa pisapisao ma sa tele foi mea malie. Ina ua uma le meaai, sa ma nonofo ai lava i le laulau ma le afafine o lo’u atalii, e fa tausaga o Anna. Ina ua ia iloaina ua na o ia lea ou te āno atu i ai, sa tusa’o o ia i luga o se nofoa ma pupula sa’o mai ia te au. Ina ua ia mautinoa o la ou te tilotilo atu ia te ia, sa ia faatonuina lelei lava au e “matau ma aoao.” Ona siva lea o ia ma usu mai se pese mo au.
O le faatonuga a Anna ia “matau ma aoao” sa atamai mai le gutu o se tama meamea. E mafai ona tatou aoao mea e tele e ala i le matau ona mafaufau lea i mea sa tatou vaaia ma lagonaina. O le mafaufau la i lena mea, sei ou faasoa atu ai ni nai mataupu faavae sa ou matauina e ala i le tilotilo ma aoao mai i faaipoipoga matagofie, faamaoni. O nei mataupu faavae e fausia ai faaipoipoga malolosi, ma faamalieloto ia e ogatusa ma mataupu faavae faalelagi. Ou te valaaulia outou e matau ma tatou aoao faatasi.
Muamua, sa ou matauina, i faaipoipoga e aupito sili ona fiafia, e mafaufau le tane ma le ava i la la’ua sootaga, o se penina tautele, o se oa e le mafai e tupe ona faatau. La te taufai tuua o la tama ma tina, ae sagai atu faatasi e fausia se faaipoipoga o le a manuia mo le faavavau. Ua la malamalama e la te savavali i se ala ua faauuina mai le lagi. Ua la iloa e leai lava se isi sootaga o soo se ituaiga e mafai ona maua ai le fiafiaga tele, e fua mai ai mea lelei e tele, pe aumaia ai le faaleleia tele faaletagata. Matau ma aoao: o ulugalii faaipoipo e aupito sili e mafaufau i a latou faaipoipoga o ni penina tautele.
O le isi, faatuatua. O faaipoipoga faamanuiaina e faavavau e fausia i luga o le faavae o le faatuatua i le Alii o Iesu Keriso ma le usiusitai i Ona aoaoga.1 Ua ou matauina o ulugalii e matuai faatauaina a latou faaipoipoga, o loo ola i mamanu o le faatuatua: e o i sauniga faamanatuga ma isi sauniga i vaiaso uma, e fai afiafi faaleaiga, tatalo ma suesue faatasi ia tusitusiga paia ma suesue foi e le tagata lava ia, ma totogi ma le faamaoni ia sefuluai. O la latou lava naunautaiga masani o le usitai ma ia lelei. Latou te le mafaufau i poloaiga faapea o se taumafataga e te pule ai lava oe po o le a le mea e piki mai ma filifili na o mea e tosina i le vaai.
O le faatuatua o le faavae o amiomama uma e faamalosia ai le faaipoipoga. O le faamalosia o le faatuatua e faamalosia ai faaipoipoga. E tupu le faatuatua pe a tatou tausia poloaiga. E faatupulaia le faatuatua pe a tatou tausia poloaiga ma ola fealofani ma olioli i le faaipoipoga. O le mea lea, o le tausia o poloaiga e taua i le faavaeina o faaipoipoga malolosi e faavavau. Matau ma aoao: faatuatua i le Alii o Iesu Keriso o le faavae lea o faaipoipoga fiafia e faavavau.
Tolu, salamo. Ua ou iloaina o faaipoipoga fiafia e faalagolago i le meaalofa o le salamo, o se elemene taua i sootaga lelei uma faaleulugalii. O taitoalua e faia e le aunoa se suesuega faamaoni o ia lava ma faatino loa lava ia laasaga e moomia e salamo ma faaleleia, e maua se pulupasama faamalolo i a latou faaipoipoga. E fesoasoani le salamo e toefuatai ma faatumauina le felagolagomai ma le filemu.
O le lotomaualalo o le ute lea o le salamo. O le lotomaualalo e le manatu faapito, e le faaloloto. Na te le faumalo i se mea pe tautala ma le faasausili faapea e sili atu lona lelei. Ae, o le lotomaualalo e tali filemu2 ma faalogo atu ma le agalelei mo le malamalamaaga, ae le o le faatiga. O le lotomaualalo e iloa e leai lava se tasi e mafai ona suia se isi, ae faatasi ai ma le faatuatua, taumafaiga, ma le fesoasoani a le Atua, e mafai ai ona tatou lagonaina o tatou lava suiga tele o le loto.3 O le lagonaina o le suiga tele o le loto e afua ai ona tatou taulimaina isi ma le agamalu4, aemaise lava o o tatou toalua. O le lotomaualalo o lona uiga e taufai saili ia tane ma ava e faamanuia, fesoasoani, ma si’i ae e le tasi le isi, e faamuamua e le tasi le isi i faaiuga uma. Matau ma aoao: o le salamo ma le lotomaualalo e fausia ai faaipoipoga fiafia.
Fa, faaaloalo. Ua ou matauina e faapea i faaipoipoga matagofie, ma fiafia, o tane ma ava e taulimaina e le tasi le isi o se paaga tutusa. O faiga mai se isi nofoaga po o se isi taimi e pule malosi ai tane i ava pe faia i latou i soo se auala e pei o ni paaga e vaai maualalo i ai i faaipoipoga, e le o ogatasi lea ma le tulafono faalelagi ma e tatau ona suia i mataupu faavae ma mamanu sa’o o le amio.
O tane ma ava e lelei tele faaipoipoga latou te faia faaiuga i le agaga autasi, e tofu faasoa uma le toalua o i la’ua ma e aia tutusa i o la manatu e fai ai faaiuga.5 La te taulai muamua lava i le aiga ma fesoasoania’i e tausoa faatasi o la tiutetauave.6 O le la faaipoipoga e faavae i luga o le galulue faatasi ae le o le feutagai. O le taimi o la latou taumafataga i le afiafi ma le taimi faaleaiga e sosoo ai, e avea ma vaega aupito taua o lo latou aso ma le mea na sili ona aoga i ai a latou taumafaiga silisili. E tapē a latou masini eletonika ma faapasi faafiafiaga mo le tagata lava ia, ina ia mafai ai ona fesoasoani i tiute i le fale. O le tele e mafai ai, latou te faitau atu ia latou fanau i po uma ma e taufai fesoasoani uma i la’ua e faamomoe tamaiti laiti. La te malolo faatasi foi. A mafai i o latou tiute ma tulaga, e galulue vaavaalua tane ma ava i le faia o galuega e aupito sili ona taua o i ai—le galuega tatou te faia i o tatou lava aiga.
A i ai le faaaloalo, e malamalama ma manino mea uma, o se elemene autu lea o faaipoipoga fiafia. E leai ni mea faalilolilo i mataupu talafeagai i faaipoipoga e faavae i le taufai faaaloalo ma malamalama ma manino mea uma. E fai faatasi e tane ma ava ia faaiuga e uiga i mea tautupe, ma e taufai maua foi e i la’ua ia faamatalaga uma.
O le faamaoni a’ia’i o se uiga o le faaaloalo. Ua aoao mai perofeta e faapea o paaga faaipoipo faamanuiaina e “matuai faamaoni a’ia’i” lava le tasi i le isi.7 Latou te faamautinoa e agavaa atoatoa i soo se itu i le faaaogaina o ala o faasalalauga. Latou te le faatagaina lava e faia ni mea faalilolilo i le initoneti. E le nanaina e le tasi mai le isi a la’ua uputatala i upega fesootai faaagafesootai. La te le tilotilo lava i talaaga o se tasi i upega tafailagi i soo se itu e ono faalataina ai le faatuatuaga paia o lona toalua. La te le faia lava pe tautala foi i se mea e atagia mai ai le lē mafaufau, pe na ona faaōlioli pe na tino mai foi. Matau ma aoao: o faaipoipoga maoae e matuai faaaloalo, malamalama ma manino mea uma, ma faamaoni a’ia’i.
Lima, alofa. O faaipoipoga e aupito fiafia ua ou vaai i ai, e suluia mai ai le usiusitai i se tasi o poloaiga aupito fiafia—ia tatou “nonofo faatasi i le alofa.”8 I le fetalaiga i tane, na poloai mai ai le Alii, “Ia e alofa i lau ava ma lou loto atoa, ma ia e pipii atu ia te ia ae le o se isi.”9 Ua aoao mai e se tusitaulima a le Ekalesia: “O le upu pipii o lona uiga ia matua tuuto atoatoa atu ma faamaoni i se tasi. O ulugalii faaipoipo e pipii atu i le Atua ma le tasi i le isi e ala i le tautua ma le alofa ole tasi i le isi e ala ile tausia o feagaiga i le faamaoni atoatoa o le tasi i le isi faapea foi i le Atua.” O le tane ma le ava e tuua o latou olaga nofofua ae amatalia a latou faaipoipoga e avea ma [a latou] uluai faamuamua. … Latou te le faatagaina lava se isi tagata po o se mea e fiafia i ai, ia sili a’e se faamuamua i o latou olaga nai lo le tausia o feagaiga ua latou osia ma le Atua faapea foi le tasi i le isi.”10 Matau ma aoao: o ulugalii faamanuiaina e alofa le tasi i le isi i le tuuto atoatoa.
E i ai tagata e le matuai fiafia a latou faaipoipoga e pei ona latou moomoo i ai, o ē foi e lei faaipoipo lava, o ē ua tete’a, o matua nofotoatasi, pe ona o mafuaaga eseese e le o i ai se tulaga e faaipoipo ai. O nei tulaga e mafai ona tumu i luitau ma le lotonutimomoia, ae e le tatau ona faavavau. Ia te outou na o i ai i na tulaga, ae o loo “faia ma le fiafia mea uma ua i ai i lo [outou] mana”11 e faasaoina ai, ia faamanuia tele atu le Atua. Saili i le mamanu sili o le faia o se faaipoipoga e faavavau, e aofia ai ma le taumafai po o le tapenapena ia avea o se toalua agavaa. Tausi poloaiga ma faalagolago i le Alii ma Lona alofa atoa mo oe. E i ai se aso o le a avea ai mo oe ia faamanuiaga uma ua folafolaina e faatatau i faaipoipoga.12
O se tasi o fuaiupu aupito manaia i le Tusi a Mamona o loo fai mai, “Ma sa latou faaipoipo, ma tuu atu ia faaipoipo, ma faamanuiaina e tusa ma le tele o folafolaga na faia e le Alii ia te i latou.”13 Ua tuuina atu folafolaga a le Alii ia i latou uma o ē mulimuli i le mamanu o le olaga e fausia i sootaga o faaipoipoga fiafia, ma le paia. E oo mai ia faamanuiaga o ni taunuuga matagofie, faamoemoeina o le ola faamaoni ai i le talalelei a Iesu Keriso.
Ou te faafetai i lo’u toalua ofoofogia o Kathy, o ia o le ua sili ona ou alofa i ai i lo’u olaga atoa.
O le faaipoipoga o se meaalofa mai le Atua ia i tatou; o le uiga auaumama o a tatou faaipoipoga o se meaalofa mai ia i tatou ia te Ia. Ou te molimau atu i le fuafuaga ofoofogia a lo tatou Tama Faalelagi alofa, lea ua saunia ai le avanoa mo faaipoipoga ofoofogia e faavavau. I le suafa o Iesu Keriso, amene.
Show References
-
1. Tagai “O Le Aiga: O Se Folafolaga i le Lalolagi,” Liahona, Nov. 2010, 129.
-
2. Tagai Faataoto 15:1.
-
3. Tagai Alema 5:11–12, 26–31.
-
4. Tagai Moronae 7:43–48; 8:25–26.
-
5. Tagai Mataupu Faavae ma Feagaiga 107:27–31.
-
6. Tagai “O Le Aiga: O Se Folafolaga i le Lalolagi,” 129.
-
7. Tagai Thomas S. Monson, “O Le Mana o le Perisitua,” Liahona, Me 2011, 68; Gordon B. Hinckley, “Life’s Obligations,” Liahona, Me 1999, 4.
-
-
-
10. Tusitaulima 2: Taitaiina o le Ekalesia (2010), 1.3.1.
-
-
12. Tagai Tusitaulima 2, 1.3.3.
-
13. 4 Nifae 1:11.


text:
“Toe Tima’i Gagana Samoa i Tupulaga Talavou!”
Tatala Polokalama Humanities - Autalavou SDA Leone
O le afiafi o le aso Lulu, Aukuso 15, 2012 na tatala aloa’ia ai le polokalama fa’atautaia a le Humanties Council ua atofaina e fa’atino e le Autalavou a le SDA Leone, “Toe Tima’i le Gagana Samoa i le Tupulaga Talavou!”
O lea polokalama ua fa’atulaga ai le susuga Teleiai Christian Ausage e avea ma Sikola e fa’atautaia a’oa’oga patino i lea manulauti aoga tele. Ma sa auai atu fo’i nisi o le Komiti Fa’afoe o le Humanities Council ina ia fa’amalosi’au i le Autalavou ma le laulauatofi fa’apea fo’i le fanau talavou a le Pathfinder a lea Ekalesia, ina ia mautinoa o lo’o aluga lelei lo latou fa’amoemoe.
I le tautalaga a le susuga le Fa’atonu o Polokalama fa’atautaia e le Humanities, Dr To’afa Vaiaga’e sa ia saunoa ai, “I lo matou vaitau, e fa’asa ona tautala fa’asamoa i a’oga, ae a o’o atu i aiga, e fa’asa ona fa’apapalagi. Ae fa’afetai, o lea ua o’o mai i lenei vaitaimi ua tau maua ni nanu fa’aalia ai manatu, aua o lo’o maua’a lava le gagana Samoa ona o nai matua!”
E tusa ai ma le taumafaiga o le a amatalia, sa ia fa’apea ai, “O lenei toe fafagu, e aoga tele mo tupulaga o lumana’i, aua o lenei lava vaitaimi, ua faigata ona toe tautala tupulaga ma le mautinoa i le gagana samoa, tusitusi ai ma le toto’a, ma ua le toe malamalama a’ia’i pe a mafai fo’i ona faitau tusitusiga i le tatou gagana.”
“Ona moni ai lea o le mau a le Humanities, O tupulaga o le aso, e fa’atamaoa’igaina le tupulaga o a taeao!”
O le taimi na tu’ua mo le folasaga a le ali’i Sikola mo lenei fa’amoemoe, sa ia fa’ailoa ai, “Ua fa’afetai i lenei Ofisa mamalu o le Kalapu Su’eala a le Ekalesia i Leone, ua mafai ona latou manatunatu i mea lelei ma toe taumafai ai e tima’i le fanau, ia iloa faitau ma le malamalama lelei i le gagana samoa, tusitusi, sipela ma tu’ufa’atasia fuaiupu i le gagana Samoa.”
Sa ia fa’aopoopo mai, “Ona o a’u o se faia’oga o le gagana, ua ou iloa lelei le faigata o i ai, i le olaga o le fanau talavou ona toe tautala i le gagana, ua matele ina vave atu le latou fa’amatala i le gagana peretania. O lea, o le taumafaiga lenei ua aoga tele, ma ua fiafia fo’i e fai ai se sao aoga mo tupulaga o lenei vaitau, ma isi tupulaga o le a fa’a’oaina ai i fua o lenei galuega o le a tatou faia fa’atasi.”
Ona o le amataga o lea galuega, sa tima’i ai fo’i i talosaga a le Ekalesia i lea lava afiafi, ia fa’amanuiaina le taumafaiga se’ia o’o ina mae’a. Ina ua tu’ua lea sauniga matagofie sa ta’ita’ia e le susuga le Faife’au Ragoso Tagaloa, ona fa’atasia lea o le vasega o le Ekalesia atoa ai ma le tupulaga talavou ua fuafua patino i ai le polokalama, ma sui mamalu fo’i, le ta’ita’ifono o le Humanities Iuli Alex Godinet ma le fa’atonusili Tofa Taua Niualama Taifane, i se ‘aiga i le Maota lava o le galuega i Leone, ma ta’ape ai le aofia.


text:
Toe avanoa le nofoa o le Itumalo o Alataua
Ina ua nofoia le Komiti o Galuega Lautele a le maota maualuga i le taeao ananafi, o alala le afioga Faletagoa’i Iati Tuiolemotu i le nofoa o le itumalo o le Itumalo o Alataua, ae peita’i, e o’o mai i le taimi o le iloiloga a le maota, ua avanoa lea nofoa.
Na faamanino e le Peresetene o le Senate, le afioga Gaoteote Palaie Tofau, ua mafua lea tulaga ona o lea ua taunuu i totonu o le maota le fa’ai’uga a le Faamasinoga Maualuga, ia avanoa le nofoa o le itumalo, ona e lei filifilia so latou sui e tusa ai ma ala o le Faavae o Amerika Samoa.
O lea fa’ai’uga mai i le faamasinoga, na afua ona o se tagi na faaulu e le tofa Faletogo Taliloa mai i le afioaga o Fagamalo e faapea, o ia lea na tasi i ai le itumalo e fai mo latou Senatoa, ae le o Faletagoa’i,
Na fa’aalia e Gaoteote i le taeao ananafi, na faato’a ia maua le tusi mai i le faamasinoga, i le taeao ananafi, lea ua aloaia ai i tala faamaumau a le maota, le avanoa o le nofoa e tasi i totonu o le Senate.
Na faamanino e Gaoteote i afioga i Senatoa e faapea, talu ai o le faalavelave a le sui e faatatau i le nofoa o le Itumalo na ui sa’o i le faamasinoga, o le mafuaaga foi lea sa faatuai ai ona fai se faaiuga a le laulau, ae talu ai o lea ua taunuu aloaia atu le faaiuga a le faamasinoga, o le mafuaaga la lea ua aloaia ai loa lana faaiuga e faatatau i lenei mataupu, ae se’i toe taoto atu le mataupu e soalaupule i ai le Itumalo, i se sui e tasi i ai le filiga, ona toe faaoo mai lea i luma o le maota.
Na faamaonia foi e Gaoteote i luma o le Senate ananafi e faapea, o le aso lava foi ananafi i le taimi o le tauaofiaga a le maota maualuga na amata aloaia ai le avanoa o le nofoa o le itumalo o Alataua.
FA’AIUGA A LE FA’AMASINOGA
O le faaiuga a le faamasinoga e faatatau i le avanoa pea o le nofoa o le itumalo o Alataua i le maota maualuga, na faia ina ua maea ona iloilo e alii faamasino mau uma e faatatau i lenei mataupu.
Na taua e le faamasinoga i lana faaiuga e faapea, o le itumalo o Alataua e vaevaeina i vaega e lua, o Samatua ma le Tapuaiga. O Samatua e aofia ai afioaga o Amaluia, Asii, Afao, Nua ma Seetaga, Failolo ma Agugulu, ae o le Tapuaiga e aofia ai se vaega o Agugulu ma Failolo, Amanave, Poloa, Fagaali’i, Maloata ma Fagamalo, ma o le faagasologa lava lea o tofi a le itumalo na faasolo mai ai, a maea le isi itu ona oo atu lea i le isi itu.
I mau ua i luma o le faamasinoga o lo o taua ai e faapea, o fonotaga e lua a le itumalo sa faia i le aso 3 ma le aso 8 Tesema 2012, sa lei atoa uma i ai sui o le itumalo mo le filifiliga o sa latou sui.
O le fonotaga muamua a le Tapuaiga lea sa faia i le aso muamua o Tesema 2012, na toe faaauau, ina ua le maua se tasi i le va o Faletogo ma Faletagoa’i mo le tofi, ae ina ua toe usuia le fono i le aso 3 o Tesema i Amanave, na faalauiloa ai e le tofa a Liua Taifane o Poloa, lona foi naunau e fia alu i le nofoa, ae i le faaiuga o le fonotaga lea, na tasi ai le filiga o Faletagoa’i o le a avea ma senatoa o le itumalo.
O le fonotaga na faia i le aso 8 o Tesema i Fagamalo, na auai ai Faletogo ma ni isi o le itu a Samatua, ae o le toatele o le Tapuaiga e lei auai, ona o lea ua latou iloa ua maea ona faia la latou faaiuga mo Faletagoa’i.
O le fonotaga mulimuli na faia i le aso 18 o Tesema i le Ofisa o Mataupu Tau Samoa, na faamautuina ai le avea o Faletagoa’i ma sui o le itumalo i le Senate.
I le faaiuga la a le faamasinoga, ua taua ai le avanoa pea o le nofoa o le itumalo, ina ua le mafai e le Tapuaiga ma Samatua ona filifili so latou sui i fonotaga ua mavae atu.
E lei manuia taumafaiga a le Samoa News mo le fesiligia o se finagalo mai le afioga i le alii Senatoa ia Faletagoa’i i le taeao ananafi i lona Ofisa e faatatau i lenei faaiuga.
Na taua e le alii senatoa e faapea, na te le’i mauaina se faaiuga a le faamasinoga e faatatau i lenei mataupu, e ui o le taimi lea ua maea ai ona tauaaoina atu ia te ia le kopi o le faaiuga a le faamasinoga.


text:
Fetu’u faifeau le au ai tupe a lana aulotu
Ua avea le le manino o tulaga o lo o i ai tupe a se tasi o aulotu i le itu i Sisifo o le atunuu, ma itu na fetu’u ai loa e le alii faifeau le Teutupe ma le isi toeaina matua o le aulotu i le taimi o lana lauga i le aso Sa na te’a nei, ma folafola i ai faafitauli e feagai ma i laua pe afai e tumau pea lo la olegiaina o le aulotu ma le Alii e faatatau i tupe a le aulotu.
Mai aulotu e lua ia na ripotia atu i talafou o le vaiaso na te’a nei na fufusu ona o le le manino o le tala o le tupe, ua to’afilemu le isi aulotu i le isi i Sasa’e, sei vagana ai lava le tama’i aulotu i le itu i Sisifo o lo o vevesi pea.
Na taua e le molimau i le Samoa News e faapea, na toe faifai tetele le vevesi a le latou aulotu i le fono sa faia i le aso Toona’i na te’a nei, ina ua fai ma mea ula a tagata le faletua o le faifeau lea na vaovao misa, ma faai’u ai i lona fao i luga o le teutupe e tau pupuni ai o ia mai tagata o le aulotu ia na aga’i atu e fai.
Na avea le tele o tala ula ma pei o se mea malie i tagata o le aulotu gaioiga a le faletua sa faia i le aso lea ma itu na talo ai loa e le faifeau le fono a le aulotu i le aso Toona’i na te’a nei, ma otegia loa le aulotu i le ula i le tina o le galuega ona o le gaioiga sa ia faia i le taimi o le misa.
Ae na atili ona le maua se to’a i le mafaufau o le faifeau ina ia uma ane lava le fono, e tumau pea le nenefu o le aulotu i le tulaga ua oo i ai le tupe sa faatupu a le aulotu. E le gata e leai se ‘bank statement’ ma ni lisiti e faamaonia mai ai i le aulotu tupe sa teu ma le paleni o lo o i ai, ae o taimi uma lava e fesiligia ai le teutupe e faatatau i tupe, e oso faalava ai lava le isi toeaina matua o le aulotu ma lalau le maumausolo o aiga o le aulotu, atoa ai ma tagata mai Upolu ma Savaii o lo o lolotu i le ekalesia ae pei e suesue vale i mea a le lotu.
O le lauga a le alii faifeau i le aso Sa na tea nei na faateia ai le aulotu ina ua fetuu e le faifeau le teutupe ma le toeaina matua o le aulotu ma fai i ai, “e tutusa lava le mea na oo ia Anania ma Safaira ina ua la aia tupe o le fanua ma pepelo i le perofeta a le Alii, e faapena fo’i le mea e oo ia te oulua, o le lua iuga fo’i o le oti ona o le pepelo.”
Fai mai le molimau, na oo loa le lauga a le faifeau i le fetuuina o le teutupe ma le toeaina matua o le aulotu, amata loa ona gasolosolo taitasi i fafo ma le falesa aiga o le au alii ia e toalua ua le fia faalogologo i le lauga, e fetaui lava le uma ane o le lotu ae ua toe lava o le faletua ma lana fanau o lo o i totonu o le fale, faatasi ai ma le isi ulugalii Savaii ma le la fanau e vaega ma le faifeau.


text:
I Le Au Peresitene Sili o Le Ekalesia a Iesu Keriso o le Au Paia o Aso e Gata Ai
Uso Pele: E pei ona faamanino mai i le faaaliga o loo i le vaega e 120 o le Mataupu Faavae ma Feagaiga, o le Aufono e Faafoeina ia Sefuluai, e faatagaina tupe faaalu o tupe a le Ekalesia. O lea aufono e aofia ai le Au Peresitene Sili, o le Korama a Aposetolo e Toasefululua, ma le Au Epikopo Pulefaamalumalu.
O lenei aufono latou te faamaonia ia paketi mo matagaluega a le Ekalesia, o ana galuega fai, ma aofaiga ua faamatuu atu i iunite faale-ekalesia. O tupe faaalu i polokalama a le Ekalesia e ogatusa ma paketi ua faamaonia ma e tusa ai ma aiaiga ma faiga faavae a le Ekalesia.
Ua tuuina mai i le Matagaluega Suetusi a le Ekalesia le faatagaga e maua ai faamaumauga uma ma polokalama e tatau ai, ina ia iloilo ai le tulaga solo lelei o le faafoeina o tupe maua, o tupe faaalu, ma le malupuipuia o aseta a le Ekalesia. E tutoatasi lava le Matagaluega Suetusi a le Ekalesia mai isi matagaluega uma ma galuega a le Ekalesia ma o le aufaigaluega e aofia ai tausitusi lautele ua faamaonia, o suetusi faamaonia mai le lotoifale, o suetusi faamaonia o polokalama faakomepiuta, ma isi tamalii faapolofesa ua faamaonia.
E faavae i luga o suegatusi ua uma ona faatino, ua i ai nei i le Matagaluega Suetusi a le Ekalesia le manatu, o mea uma, o saofaga na tauaaoina, o tupe na faaalu, ma aseta a le Ekalesia mo le tausaga 2012, sa tusi faamaumau ma taulimaina e tusa ai ma faiga faatausitusi talafeagai, o paketi sa faamaonia, ma aiaiga ma faiga faavae a le Ekalesia.
E tuuina atu ma le faaaloalo lava,
Matagaluega Suetusi a le Ekalesia
Robert W. Cantwell
Pule Faatonusili


text:
A ou oti, e iai se ala e mafai ona ou mautinoa ai ua ou sao i le Lagi?
Fesili: A ou oti, e iai se ala e mafai ona ou mautinoa ai ua ou sao i le Lagi?
Tali: O e mautinoa ua ia te oe le ola e faavavau ma e te ulufale i le Lagi pe a e oti? E te iloa? E finagalo le Atua ia e mautinoa lelei lena mea! Ua fai mai le Tusi Paia: "Ua ou tusi atu nei mea ia te outou o e faatuatua i le suafa o le Alo o le Atua, ina ia outou iloa ai ua ia te outou le ola e faavavau..." (I Ioane 5:13). Afai o loo e tu nei i luma o le Atua o loo fesili ia te oe, "Aisea e faatagaina ai fua oe i le Lagi?" O le a sau tali? E mafai ona e le iloa poo le a sau tali e fai. Ae e tatau ona e iloa e alofa le Atua ia te i tatou ma ua Ia saunia le ala tatou te mautinoa ai lo tatou nofoaga i le ola e faavavau. E faapea le upu a le Tusi Paia: "Aua ua faapea lava ona alofa mai o le Atua i le lalolagi, ua ia au mai ai lona Atalii e toatasi, ina ia le fano se tasi e faatuatua ia te Ia, a ia maua e ia le ola e faavavau" (Ioane 3:16).
E tatau ona tatou mua'i malamalama i le mea o loo taofia ai i tatou mai le Lagi. O lea le faalavelave--o lo tatou natura agasala o loo fai lea ma papupuni i le tatou mafutaga ma le Atua. E le gata ina iai ia i tatou le natura agasala ae ua tatou filifilia foi le olaga agasala. "Aua ua agasala tagata uma lava ma ua le oo i le viiga mai le Atua" (Roma 3:23). Tatou te le mafaia ona faaolaina i tatou. "Aua o le alofa tunoa ua faaolaina ai outou i le faatuatua; e le mai ia te outou foi lea, a o le mea ua foaiina mai e le Atua; e le ona o galuega, ina ne'i mitamita se tasi" (Efeso 2:8-9). Ua tatau le oti ma seoli mo i tatou. "O le totogi o le agasala o le oti" (Roma 6:23).
E paia le Atua ma e tonu lava Lana pule Na te faasala ai le ua agasala, ae peita'i ona o Lona alofa ia i tatou ua Ia faamagaloina ai a tatou agasala. Fetalai Iesu, "O a'u nei le ala, ma le upu moni, ma le ola. E le alu atu lava se tasi i le Tama, pe 'a le ui mai ia te A'u" (Ioane 14:6). Ua maliu Iesu mo i tatou i le satauro: "Aua o Keriso foi na tigaina o Ia faatasi mo agasala, o le amiotonu o le sui o le amioletonu, ina ia ta'ita'iina e Ia o i tatou i le Atua" (I Peteru 3:18). O Iesu na toe tu mai nai e ua oti: "Na tuuina mai o Ia ona o a tatou agasala, ma toe faatuina mai ina ia ta'uamiotonuina ai i tatou" (Roma 4:25).
O lea, se'i tatou toe foi i le fesili -- "Pe faapefea ona ou mautinoa ou te alu i le Lagi pe a ou oti?" O le tali lea--Faatuatua ia i le Alii o Iesu Keriso e ola ai oe (Galuega 16:31). "A o latou uma e na talia o Ia, ma faatuatua i Lona suafa, ua Ia avatu i ai o lea manuia, ia avea i latou ma fanau a le Atua" (Ioane 1:12). E mafai ona e maua fua le meaalofa o le ola e faavavau. "A o le ola e faavavau, o le mea foaifuaina mai lea e le Atua, i lo tatou Alii o Keriso Iesu" (Roma 6:23). E mafai ona e ola i se olaga faatumulia i le taimi lava lenei. Fetalai Iesu: "Ua ou sau ina ia latou maua le ola, ia maua atili ai lava" (Ioane 10:10). E mafai foi ona e mau ma Iesu i le ola e faavavau i le Lagi, aua ua Ia folafolaina mai: "Afai foi ou te alu ma sauni se mea e nonofo ai outou, ou te toe sau, ou te talia foi outou ia faatasi ma a'u; ina ia i ai outou i le mea ou te i ai a'u" (Ioane 14:3).
Afai ua e fia talia Iesu Keriso e fai ma Faaola ma e talia ai le faamagaloga mai le Atua, fai le tatalo lea. E le faaolaina oe ona o se tatalo. Ua na o lou talitonu ia Iesu Keriso e magalo ai au agasala. O lenei tatalo faigofie e mafai ai ona e faaleo i le Atua lou faatuatua ia te Ia atoa ma lau faafetai ona o le faamagaloina o oe. "Le Atua e, Ua ou iloa ua ou agasala ia te Oe ma ua tatau ia te a'u lo'u faasalaga. Ae ua maliu Iesu mo a'u ina ia faamagaloina a'u e ala i lo'u faatuatua ia te Ia. Ua ou liliu ese nei mai a'u agasala ma talitonu ia te Oe mo lo'u faaolataga. Faafetai mo le matagofie o Lou alofa tunoa atoa ma Lau faamagaloga! Amene!
Ua fai sau filifiliga ma'oti mo Keriso ina ua e faitau malamalama i itulau nei? Afai o lea, asiasi i le "Ua ou talia Iesu i le Aso lenei" o loo iai i lalo.
Toe taga'i i le itulau ua faaliliuina i le gagana Samoa
A ou oti, e iai se ala e mafai ona ou mautinoa ai ua ou sao i le Lagi?


text:
O le a le aoaoga a le Tusi Paia i le taina o tatau / tutuiina o le tino?
Fesili: O le a le aoaoga a le Tusi Paia i le taina o tatau / tutuiina o le tino?
Tali: O le Feagaiga Tuai o loo folafolaina mai ai ia Isaraelu, "Aua tou te saei o outou tino ona o le ua oti, aua foi ne'i ta tatau ia te outou. O a'u o Ieova" Levitiko 19:28). O lea, e tusa pe le o nonofo e talitonu i nei ona po i lalo o le Tulafono o le Feagaiga Tuai (Roma 10:4; Kalatia 3:23-25; Efeso 2:15), ae o le mea moni o loo iai se tulafono o loo faasaina mai ai le taina o tatau, e le tatau foi la ona toe fesili i tatou i lea tulaga. E leai se tusitusiga a le Feagaiga fou o loo ta'ua mai ai le faia poo le faasaina foi o lea tulaga.
E uiga i tatau ma tutuiina o le tino, o se su'ega lelei e faia ina ia iloa lelei ai i o tatou lava loto le sa'o poo le sese o lea mea, o le fesili i le Atua e faamanuia ma faaaoga lea tulaga mo Ia, ina ia faia ai Lona lava Finagalo. "Pe tou te aai, pe tou te inu, po o se tasi mea tou te faia, ia outou faia mea uma lava ia viia ai le Atua" (I Korinito 10:31). E leai se tulafono o loo tuuina mai e le Tusi Paia e faatatau i le taina o tatau poo le tutuiina o le tino, ae e le o faatagaina mai foi e le Atua tatou te faia ia tulaga.
O le isi tulaga e vaai iai o le ofu i le ofu e onomea ai. O loo aoaoina i tatou e le Tusi Paia ia le teuanoa'i. O se isi tulaga o le le teuanoa'i o lou mautinoa lea le ufiufiina o vaega uma o le tino e tatau iai le ufiufi. Ae ui i lea, o le uiga taua o le teu e onomea ai, o le le faatosinaina lea o se tasi e mana'o ia te oe ona o au teuga. O e o loo le teu anoa'i na te le faatosina se tasi. O tatau ma le tutuiina o le tino e tosina ai vaaiga a tagata ia te oe. I lea la itu, o nei mea e le tala feagai ma lea aoaoga.
O se mataupu taua o loo e manatu iai ae le o maua i le Tusi Paia se aoaoga e tatau ai, afai o loo e masalosalo pe fiafia iai le Atua pe leai, e sili pe afai e tu'u 'aua ne'i faia. "O mea uma lava e le ala mai i le faatuatua, o le agasala lea" (Roma 14:23). E tatau ona tatou manatua, o o tatou tino, e pei foi o o tatou agaga, ua uma ona faatauina i le tau ma ua pule ai le Atua. E ui lava ina e le talafeagai lelei le I Korinito 6:19-20 ma le taina o tatau poo le tutuiina o tino, ae o loo aumaia ai iina ia te i tatou se mataupu faavae, "Tou te le iloa ea, o lo outou tino o le malumalu lea o le Agaga Paia ua i totonu ia te outou, o loo ua ia te outou mai le Atua, e le aia foi outou ia te outou? Aua ua faatauina outou i le tau; o lenei, ia outou vivii atu i le Atua i o outou tino ma o outou agga, o mea a le Atua ia." O lea upu moni e tatau ona faamamafaina i soo se mea tatou te faia poo soo se mea tatou te o iai ona o o tatou tino. Afai ua tuuina atu o tatou tino i le Atua, e tatau la ona mautinoa lelei ua iai se 'faatagana' mai ia te Ia ae le'i oo ina "togitogiina" o tatou tino i ni tatau poo ni tuituiga.
Toe taga'i i le itulau ua faaliliuina i le gagana Samoa
O le a le aoaoga a le Tusi Paia i le taina o tatau / tutuiina o le tino?


text:
FALEPUIPUI LE ULUGALI’I NA TU’UAIA FAIGA FA’ATALITANE
APIA, SAMOA - E ta’i 6 masina ua faasala ai i le toese i Tafaigata le ulualii lea na ta’usala e le faamasinoga maualuga a Samoa, i lo la faaaogaina lea o tupe sa maua mai i faiga faatalitane e ola ai, i le maea ai lea ona iloilo e le faamasinoga o mau a le malo sa tuuina atu i le taimi o le la faamasinoga.
O le tina ia Metala James ma lona toalua o Sanele Sanele, na poloaina e le faamasinoga la te totogiina ni salatupe i le aso Lua na te’a nei, a’o le’i taina le itula e 4:00 i le afiafi, ae afai e le mafai, o le a taofia i laua i le toese mo le tai 6 masina.
I se faamatalaga na tuuina mai i se molimau sa faamaonia ai, ua le mafai e le ulugalii ona totogi le la salatupe, ma ua faafalepuipuiina nei i laua mo le tai 6 masina.
E tai $800 le salatupe na faatonu e le faamasinoga Metala ma Sanele la te totogiina, ina ua faamaonia le moliaga o le ola lea i tupe na maua mai i faiga faatalitane sa tuuaia uma ai i laua, faatasi ai ma le isi salatupe e $500 mo Metala, ina ua faamaonia e le faamasinoga le moliaga sa tuuaia ai na o ia, o lona faamalosia lea o tamaitai na aafia e o i tamaloloa ina ia maua mai ai tupe mo ia.
O tuuaiga faasaga i lenei ulugalii na aliae mai i le masina o Mati ma Iulai 2011, ina ua faailoa e ni tamaitai se toalua sa aafia i nei faiga lenei mataupu i leoleo.
O moliaga ua ta’usalaina ai lenei ulugalii, e mafai ona faasalaina ai i laua i le toese mo le umi e le silia i le tolu tausaga, peitai o nisi o itu lelei na mafai ona iloiloina e le faamasinoga mo i laua, na mafua ai loa ona faamama le faasalaga faasaga ia te i laua.
O nisi o itu lelei e aofia ai le tulaga lea, o le taimi muamua lenei faatoa solitulafono ai laua, aemaise ai foi, o tamaitai na aafia sa nonofo lava ia te i laua ma la tausia faalelei, ui o lea, na saunoa le tamaitai faamasino ia Mata Tuatagaloa, e fai lava si matuia o le gaioiga sa faia e lenei ulualii.
Ina ua faafofoga le faamasinoga i molimau a le malo na taua ai, e toalima tamaitai na aafia i faiga faasolitulafono a le ulugalii ua faasalaina nei e le faamasinoga, ma o i latou nei e faamalosia ina ia momoe ma tamaloloa e le o ni o latou taitoalua, ina ia maua mai ai tupe, peitai o nei tupe e faaaoga uma e Metala ma Sanele, e pei ona faailoa e tamaitai na aafia i luma o le faamasinoga.
O nisi o po pe afai e faatino e tamaitai na aafia faiga faafeusiaiga ma tamaloloa sa latou momoe, e totogi atu ai e tamaloloa nei tupe ia Metala ma Sanele, amata atu i le tai $20 e oo atu i le tai $50.
O loo tumau pea le poloaiga a le faamasinoga e taofia ai le faalauiloaina lea o suafa o tamaitai na aafia i nei faiga faalealofa.


text:
Tama’ita’i 4 Susu - Tagatanu’u Amerika Samoa
Ua fa’aalia mai se teineititi talavou, 13 tausaga i le taimi nei, sa fanau i Amerika Samoa, peita’i, e ese mai o ia i le to’atele o tamaiti na soifua a’e i lenei atunu’u, ona o ia e ‘fa ona susu!’
E le’i manatu foma’i e faia fua se ta’otoga o lenei alo tama’ita’i i le taimi na soifua ane ai, aua e tatau lava ona tatalia, pe o le a ni fa’ailo e mafai onaalia’i mai i lona soifuaga a’o tuputupu a’e, peita’i, ua malaga atu ona matua i Samoa Tuto’atasi ma avatu ai ma ia, lea la ua toe manatu matua, o le a toe autova’a mai i lona malo, ina ia taumafai e sailia se mea e faia ia te ia, aua ua fetaui tonu ma le vaitaimi na fa’ailoa atu e le foma’i i lona tina, ina ia tatalia pe o le a ni fa’ailo e alia’i mai ai!
Ua va’aia i lona tino mai e tolu ona susu ua tutupu ma ua amata ona popona e pei o nei itutino i taimi uma o le olaga talavou o fanau teine. Ua le mafai lava ona fa’aalia lona suafa, po’o le igoa o ona matua, ina ne’i afaina ai lagona o lenei tama’ita’i talavou, ma solituina ai fo’i nisi ala o le tulafono.
Peita’i, o le fautuaga a le vasega o foma’i sa latou fa’afanauina ma va’aia muamua lenei tama’ita’i i lona fanau mai ma avea ai ma pepe meamea i le tatou atunu’u, sa latou fa’ailoa ai i ona matua, e taoto lea fa’ai’uga i sona taotoga po’o so’o se tasi lava mea e faia ia te ia, se’ia o’o ina va’aia se suiga i ona susu e fa. Ae o le isi lava mea sa fa’ailoa i ai e foma’i, “O le to lenei sa tatau ona lua pepe e te fanaua maia, ae o lea e tasi lava, ma ua le mafai ai ona iloa patino ai e lenei tama’ita’i i nisi o ni ona uiga e alia’i mai i le tele o taimi, e lotoa ma faigata ona taofiofia lona ita, ia lua nofouta i lea tulaga ia te ia!”
Ua mafua ona toe fa’ailoa mai lenei mea, ona ua matua a’e lava le tama’ita’i ma lona faigata, ma ua fa’apea ai se taofi o lenei tina, e sili le toe o mai e tausaili se vaifofo i le olaga o lenei tama’ita’i, a’o le’i faifai pea e ia le tulaga lenei o le ita vave ma le lotoa!
Ona o tulaga nei e le’i mo’omia ai ona lauiloa le fa’aletonu o i ai i le tino o lenei talavou, ua mafua ai ona manatu nai matua, ua tatau loa ona faia se fa’ai’uga a i la’ua ina ia taumafai e toe fa’aleleia lona tino, aua e le o mailoa patino e i la’ua, ai o lagona e ia se fa’alagona maasiasi e afua ai ona tiga vave o ia, ae o’o mai i le taimi nei, e le o iloa tele e nisi lea tulaga, se’i vagana ai si ona aiga.
Ua atoa le 13 tausaga o lenei talavou, peita’i, ua ia natia lenei fo’i fa’aletonu ia te ia, ae o le malosi ia o si ona tino. E i ai le fa’apapalagi o lea ituaiga suiga ua maua ai lenei talavou mai lona fanau mai, ua fa’aigoaina lea o le ‘supanumeri’ ma e le na’o ia ua tupu ai lea mea, ua to’atele isi tama’ita’i ua tutupu mai ma lea ituaiga o suiga i lona tino mai lona soifua mai.
Ua fa’ailoa mai e mafai ona ‘ave’esea isi ona susu e lua, e le o mea e le’i faia muamua, e tele lava taimi ua faia ai taotoga fa’apea i fafo, ma o lo’o soifua maloloina lelei lava isi sa faia ai taotoga fa’apea. O le isi la lea ala o lo’o ua manatu ai le tina ina ia toe o mai ma si ana tama teine. O le fia faia lava o le taotoga lea e toa ‘ave’esea ai le isi lua o ona susu.
Ua fa’afaigata nei i le tina le toe faia o lea fa’ai’uga, ona ua talanoa atu i si ana tama, ae foliga mai, e le o mana’o ai o ia, ona ua foliga mai e fefe i le taoto o ia ae ave’ese isi ona susu e lua. Peita’i, i le taimi o le talanoaga ma le sui o le nusipepa i Samoa, sa mana’o le tama’ita’i talavou e pu’ea le ata o ona susu e fa, ma toe fa’aalia e ia, e leai e mana’o e faia lona taotoga. Ua fa’ailoa mai fo’i, ua mae’a ona va’aia e le foma’i Solomona le tama’ita’i lea ma lona fo’i fa’apitoa, ma e le’i fa’ao’o maia se lagona o lea ali’i foma’i, pe mata e mafai ona faia le taotoga i Samoa pe leai.
O le foma’i Solomona lea, sa ia toe fa’amatalaina fo’i mea sa fa’ailoa mai e le foma’i i Amerika Samoa, ae sa ia fa’ailoa mai, e tatau ona faia le taotoga, ae ailoga e mafai ona faia i Samoa ma ituaiga masini o i ai i le falema’i.
O lo ua matauina nei, e tupu le susu i lona itu taumatau, susu uma e lua o i ai, ua popona fa’atasi lelei lava ae o le susu i lalo ane o lona susu masani i le itu tauagavale, e matua le tupu lava, ma ua foliga mai le matasusu o se ila tele.
E ese mai lea tulaga ua fa’ailoa atu, e leai lava se mea o eseese ai si ana tama ma le to’atele o teineiti, e aulelei lava o ia i fofoga o nai ona matua ma lona aiga. Peita’i, e i ai le tulaga e va’aia ma matauina e lona aiga atoa lava, e matele ina vave tele le to’atama’i ma le lotoa o lenei talavou.
E ui ina faigata lea tulaga, ae fiafia si ona tina e una’i si ana tama i le lotu ia a’oa’oina atili lona mafaufau ina ia mafai lava e ia ona taofiofia ma fa’autauta lelei ana amioga e fai, ae maise ia mafai ona taofiofia lona ita oso vave ma fa’aletonu ai ana fa’ai’uga e faia i so’o se taimi e omia ai ona lagona.
Ina ua fesiligia le tama’ita’i e tusa ai o ona totoga fa’aopoopo, ae ua fa’ailoa mai e ia, “Ua ou mana’o e ave’ese le isi susu lea, e tiga tutui i le tele o taimi, ma afai ae fautuaina mai a’u e se foma’i e mafai ona faia se taotoga e ave’esea ai le isi, ou te loto i ai!”
Ua sailia nei e lenei tina ma si ana tama ni alamanuia e mafai ona fesoasoani ia i la’ua mo lea fa’amoemoe, ma afai e te iloa se tasi po’o se auala e fesoasoani ai i lenei tama’ita’i, ona vala’au lea i le numera i Samoa 011-685-775-4520.


text:
Tatala tua le isi alii au lakapi a Nuuuli
O le aso Faraile na te’a nei na tatala ai i tua mai le toese i Tafuna le isi alii o le au lakapi a Nuuuli, lea na loka i le fasiga o le alii laufali mai Samoa, ina ua finagalo le faamasinoga e taofi lona tuliina o se faasalaga faafalepuipui, ae ua lava le umi lea ua maea ona ia tuliina e fai ma ona faasalaga i lenei mataupu.
O Iopu Siolo e atoa i ai le to’afa o sui o le kalapu lakapi a Nuuuli ua tatala i tua, sei vagana ai le isi alii e toatasi lea o loo taofia pea i le taimi nei e faatali ai le aso e lau ai lona faasalaga, ona e le o lelei ona pepa nofomau.
Toeititi lava atoa le 11 masina talu ona loka Siolo ae tatala loa i tua i le vaiaso na te’a nei, ina ua faanofovaavaaia o ia e le faamasinoga mo le 5 tausaga, i lalo o poloaiga e ao ona ia usita’i i ai.
Na ta’usala e le faamasinoga Siolo i le moliaga mamafa o le faaoolima i le tulaga lua, ona o le faalavelave lea na tulai mai ia Iulai 2011, ina ua latou fasia ma isi alii o le latou au lakapi le alii laufali o Ponifasio Vasa mai Samoa, na aumai e le Iuni Lakapi a Amerika Samoa na te faatautaia le taaloga lakapi e aofia ai ma le taaloga o le talita i le aso lea.
Na ioe Siolo i luma o le faamasinoga maualuga i lalo o se maliliega sa ia sainia ma le malo ma talia e le faamasinoga, sa ia kikiina Vasa ao taatia i luga o le malae, ma mafua ai ona oo manu’a ma le tiga i lona tino.
A’o lei tuuina atu le faasalaga a le faamasinoga maualuga, na faatoese Siolo i le faamasinoga, o le malo ma lona aiga e tusa ai o le solitulafonio sa ia faia. Sa ia faatoese faapitoa foi i le alii laufali ia Vasa ona o le faalavelave na mafua ai ona oo manu’a ia te ia.
Fai mai Siolo, o le umi lea na taofia ai o ia i le falepuipui, ua ia aoaoina mai ai se lesona taua mo lona olaga, ma ua ia lagonaina foi le salamo moni e tusa ai o lana solitulafono, na te le toe faia foi.
Sa ia faatoese foi isi ona toalua ma lana fanau, lea foi sa i ai i totonu o le potu faamasino, ona o le motusia ai o le latou mafutaga ao aumai ai i le toese, ma ua le mafai ai ona faatino ona tiute faa tama i le tausiga lea o i latou.
Na faaiu le faatoesega a Siolo i lona talosagaina lea o le faamasinoga mo se avanoa mo ia, sei toe foi atu ai e tausi lona aiga ma saili se galuega e tausi ai si ona toalua ma si ana fanau.
Na lagolagoina uma e loia le fautuaga a le Ofisa Faanofovaavaaia, ina ia faanofovaavaaia Siolo i lalo o ni poloaiga, e aofia ai lea ma lona o se tupe mo le pili o le falema’i a le alii laufali.
E 5 tausaga na manatu le faamasinoga e faasala ai le ua molia i le toese, peitai ua faamalumalu le faataunuuina o lea faasalaga, ae ua faanofovaavaaia o ia mo le 5 tausaga i lalo o poloaiga e ao ona ia usitai i ai.
O nisi o ia poloaiga e aofia ai lona tuliina o masina e 20 i le toese, peitai o le a taofi le tuliina o masina ia, ae ua lava aso ia ua uma ona ia tuliina e fai ma ana faasalaga i lenei mataupu.
E $2,000 le salatupe ua poloaina e le faamasinoga Siolo na te totogiina, atoa ai ma le $1,000 na te totogiina mo le pili o le falema’i a le alii laufali na manu’a.
Ua poloaina foi o ia e le faamasinoga ina ia auai i ni aoaoga e pulea ai le tulaga o le ita vave, ma ia tuana’i ulua’i masina e 6 talu ona tatala o ia i tua mai le toese ua maua sana galuega tumau e tausi ai lona aiga.
Ua matua faasaina foi o ia ona toe auai i soo se faagaioiga tau lakapi, pe toe auai i ni gaioiga e aafia ai taaloga lakapi, poo le alu foi e matamata i taaloga lakapi.
“Usita’i i poloaiga nei ona e le toe oo lea i le falepuipui,” o le fautuaga mulimuli lea a le alii faamasino sili ia Michael kruse i le ua molia


text:
Mataupu 13
Ua aoao mai e Iesu le Tatalo a le Alii i tagata sa Nifaē—E tatau ona latou teuina oa i le lagi—Ua poloaiina le Toasefululua e aua nei mafaufau i mea faaletino i la latou auaunaga faaleagaga—Faatusatusa i le Mataio 6. E tusa o le 34 T.A.
1 E moni, e moni, ou te fai atu ou te manao ia outou faia le aalofa i e matitiva; a ia outou faaeteete ia aua nei o outou faia a outou alofa i luma o tagata ina ia vaaia e i latou; a faapea, e leai so outou taui mai lo outou Tamā o le o i le lagi.
2 O lea, pe a outou faia a outou alofa aua le ilia se pu i o outou luma, e pei ona faia e tagata pepelo i totonu o sunako ma i auala, ina ia aviia ai i latou e tagata. E moni ou te fai atu ia te outou, ua i ai lo latou taui.
3 Ae pe a e faia le alofa, aua e te tuu ia iloa e lou lima tauagavale le mea ua faia e lou lima taumatau;
4 Ina ia mafai ona lilo au alofa; ma o lou Tamā o le e silasila mai i mealilo, o ia lava o le a tauia faaaliali oe.
5 Ma pe a e atatalo, aua e te faia e pei o tagata pepelo, ona ua latou fiafia e tatalo tutu i totonu o sunako ma tulimanu o auala, ina ia vaaia i latou e tagata. E moni ou te fai atu ia te outou, ua i ai lo latou taui.
6 Ao oe, pe a e tatalo, ulu atu i lou afeafe, ma pe a uma ona e tapuni o lou faitotoa, tatalo atu i lou Tamā o le o i le mealilo; ma o lou Tamā, o le e silasila mai i le mealilo, o le a tauia faaaliali oe.
7 Ae pe a outou tatalo, aua le faaaogaina upu tauloto fai soo le aoga, e pei o tagata faapaupau, ona ua latou manatu o le a faalogoina i latou i le tele o a latou upu.
8 O lea ia aua nei pei outou o i latou, ona ua asilafia e lo outou Tamā mea ua outou manaomia ae tou te lei ole atu ia te ia.
9 O lea ia faapenei le aala tou te etatalo atu ai: Lo matou iTamā e o le o i le lagi, ia paia lou suafa.
10 Ia faia lou finagalo i le lalolagi e pei ona faia i le lagi.
11 Ma ia e faamagalo mai i matou ia matou agasala, e pei ona matou faamagalo atu i e ua agaleaga mai ia te i matou.
12 Ma ia ale taitaiina atu i matou i le tofotofoga, a ia laveai i matou mai le leaga.
13 Aua e ou le malo, ma le mana, ma le mamalu, e faavavau lava. Amene.
14 Aua, afai tou te afaamagalo atu i tagata i a latou agasala, o le a faamagaloina foi outou e lo outou Tamā faalelagi.
15 Ae afai tou te le faamagalo atu i tagata i a latou agasala o le a le faamagaloina foi e lo outou Tamā a outou agasala.
16 O lenei foi, pe a outou aanapopogi aua nei pei outou o tagata pepelo, e mata faanoanoa, ona latou te faafoliga ese o latou mata ina ia latou foliga atu i tagata e faapea ua latou anapopogi. E moni ou te fai atu ia te outou, ua i ai lo latou taui.
17 Ao oe, pe a e anapogi, ia uu lou ulu, ma mulumulu ou mata;
18 Ina ia e le foliga i tagata ua e anapogi, nao lou Tamā, o le o i le amealilo; ma o lo outou Tamā, o le e silasila mai i le mealilo, o le a tauia faaaliali oe.
19 Aua tou te teuina mo outou lava oa i luga o le lalolagi, i le mea o i ai le mogamoga ma le ele e faaleagaina, ma osofaia e tagata gaoi ma gaoi ai;
20 A ia outou teuina mo outou lava aoa i le lagi, i le mea e le o i ai se mogamoga po o se ele e faaleagaina, ma le osofaia e tagata gaoi pe gaoia.
21 Ona o le mea e i ai lau oa, o iina o le a i ai foi lou loto.
22 O le amalamalama o le tino o mata ia; o lea, afai ua taulaʼi lau vaai, o le a tumu lou tino atoa i le malamalama.
23 Ae afai e leaga ou mata, o le a tumu lou tino atoa i le pouliuli. O lea, afai o le malamalama ua i totonu ia te oe o le pouliuli, o le a matua tele lava lena pouliuli!
24 E leai se tagata e mafai ona aauauna i matai e lua; ona o le a inoino o ia i le tasi ae alofa i le isi; a le o lea o le a ia faamaoni i le tasi ma inoino i le isi. E le mafai ona outou auauna i le Atua ma Mamone.
25 Ma o lenei sa oo ina ua uma ona fetalai mai Iesu nei upu sa silasila atu o ia i luga o le toasefululua o e na ia filifilia, ma fetalai atu ia te i latou: Ia outou manatua upu ia ua ou tautala atu ai. Aua faauta, o outou ia o e ua ou filifilia e aauauna atu i lenei nuu. O lea ou te fai atu ai ia te outou, eaua tou te manatu i o outou ola, i mea o le a outou aai ai, po o mea o le a outou feinu ai; po o o outou tino foi, i mea o le a outou oofu ai. Pe ua le sili atu ea le ola nai lo meaai, ma le tino nai lo ofu?
26 Faauta i manulele o le ea, ona latou te le lulu, pe selesele pe faaputu i falesaito; ae ua fafagaina i latou e lo outou Tamā faalelagi. Pe ua le sili atu ea lo outou lelei nai lo i latou?
27 O ai o so outou e mafai ona ia faaopoopo i le mafaufau se kupita e tasi i lona maualuga?
28 Ma aisea tou te manatu ai i ofu? Mafaufau i lili o fanua ma le ala ua latou tutupu ae ai; latou te le galulue, pe latou te le milo foi;
29 Ae ou te fai atu ia te outou, e oo ia Solomona, i lona mamalu atoa, sa lei ofu e pei o se tasi o i latou ia.
30 O lea, afai ua faapea ona faaoofuina e le Atua vao o le fanua, ia ua i ai i le aso, ae o a taeao e lafo ai i le ogaumu, o le a faapea lava ona ia faaoofuina o outou, pe afai tou te le faatuatua itiiti.
31 O lea, aua tou te manatu faapea ane, O a mea o le a tatou aai ai? po o a mea o le a tatou feinu ai? po o a mea o le a tatou oofu ai?
32 Ona ua silafia e lo outou Tamā faalelagi ua outou manaomia nei mea uma.
33 Ae ia outou muai saili le amalo o le Atua ma lana amiotonu, ma o le a faaopoopo atu ia te outou nei mea uma.
34 O lea aua tou te manatu mo le aso a taeao, ona o le a manatu le aso a taeao mo mea mo ia lava. Ua lava faatatau le aso mo ona leaga.


text:
Mataupu 2
O le togiolaina e oo mai e ala mai i le Mesia Paia—O le filifiliga saoloto (faitalia) ua taua i le olaga ma le alualu i luma—Na paʼū Atamu ina ia i ai tagata—Ua saoloto tagata e filifili le saolotoga ma le ola e faavavau. E tusa o le 588–570 T.L.M.
1 Ma o lenei, Iakopo, ou te tautala atu ia te oe: O oe o laʼu aulumatua na fanauina i aso o loʼu puapuaga i le vao. Ma faauta, o lou laitiiti lava na e mafatia ai i puapuaga ma le faanoanoa tele, ona o le lē migao o ou uso.
2 E ui i lea, Iakopo e, laʼu ulumatua na fanauina i le vao, ua e iloa le silisiliese o le Atua; ma o le a ia faapaiaina ou puapuaga mo ou manuia.
3 O le mea lea, o le a faamanuiaina lou agaga, ma o le a e nofo saogalemu faatasi ma lou uso, o Nifae; ma o le a faaaoga ou aso i le galuega a lou Atua. O le mea lea, ua ou iloa ua togiolaina oe, ona o le amiotonu o lou Togiola; ona ua e vaai e afio mai o ia i le atoatoaga o taimi e aumai le olataga i tagata.
4 Ma sa e avaai i lona mamalu i lou talavou; o le mea lea, ua faamanuiaina ai oe e pei lava o i latou o le a auauna atu i ai o ia i la le tino; ona ua tutusa le Agaga, o ananafi, i le asō, ma le faavavau. Ma ua saunia le ala mai le paʼū o le tagata, ma ua emaua fua le olataga.
5 Ma ua lava le aoaoina o tagata ua latou ailoa ai le lelei mai le leaga. Ma ua tuu mai le tulafono i tagata. Ma e tusa ma le tulafono, e leai se tagata e etaʼuamiotonuina; pe, e tusa ma le tulafono, ua ivavae ese tagata. Ioe, e tusa ma le tulafono faaletino sa vavae ese i latou; o lenei foi, e tusa ma le tulafono faaleagaga, ua fano i latou mai i mea ua lelei, ma ua pagatia e faavavau.
6 O le mea lea, o le atogiola e oo mai ma ala mai i le eMesia Paia; ona ua tumu o ia i le ialofa tunoa ma le upumoni.
7 Faauta, ua ofo atu e ia o ia lava o se ataulaga mo agasala, e tali ai iuga o le tulafono, mo i latou uma o e ua i ai le loto momomo ma le agaga salamo; ma ua leai ni isi e ese mai ai e mafai ona tali ai eiuga o le tulafono.
8 O le mea lea, ua taua tele ai le faailoa atu o nei mea i tagata o le lalolagi, ina ia latou iloa e lē mafai e se tagata ona mau i le afioaga o le Atua, avagana ai ua ala atu i galuega, ma le alofa mutimutivale, ma le alofa tunoa o le Mesia Paia, o lē ua tuuina i lalo lona soifua e tusa ma la le tino, ma toe ave e ala i le mana o le Agaga, ina ia mafai ona ia faataunuuina le etoetutu mai o e ua oti, i le avea ai o ia ma lē e muamua toetu mai.
9 O le mea lea, o ia o le faapolopolo-muamua i le Atua, talu ai ona o le a faia e ia le apuluvaga mo le fanauga uma a tagata; ma o i latou o e e talitonu ia te ia o le a faaolaina.
10 Ma ona o le puluvaga mo tagata auma, e o atu tagata uma i le Atua; o le mea lea, latou te laulaututu ai i ona luma, ia efaamasinoina e ia e tusa ma le upumoni ma le ipaia ua ia te ia. O le mea lea, o iuga o le tulafono ua tuuina mai e le Paia e Toatasi, e oo i le faaoo o le faasalaga ua faatuina, le faasalaga lea ua faatuina e faafeagai ma le fiafia ua faatuina, e tali ai iuga o le otogiol—
11 Ona e ao lava ina i ai se afaafeagai o mea uma. A na lē faapea, laʼu ulumatua-muamua e na fanauina i le vao, e lē mafai ona i ai o le amiotonu, po o le amioleaga, po o le paia po o le pagatia, po o le lelei po o le leaga. O le mea lea, e tatau ai ona tuufaatasi o mea uma o se mea e tasi; o le mea lea, afai e tatau ona tutasi se mea nao ia lava, e tatau ona tumau i le tulaga ua i ai e pei ua mate, ua leai se ola po o se mate, po o se pala po o se lē pala, fiafia po o le pagatia, po o le lagona po o le lē lagona.
12 O le mea lea, po ua sa tatau ai ona foafoaina o lea mea o se meanoa; a na faapea po ua leai se aaoga o le faamoemoe o lona foafoaga. O le mea lea, po ua tatau ai i lenei mea ona faaumatiaina o le poto o le Atua ma ona faamoemoega e faavavau, ma le mana foi, ma le alofa mutimutivale, ma le efaamasinotonu o le Atua.
13 Ma afai tou te fai mai ua aleai se tulafono, o le a outou fai mai foi ua leai se agasala. Afai tou te fai mai ua leai se agasala, o le a outou fai mai foi ua leai se amiotonu. Ma afai e leai se amiotonu e leai se fiafia. Ma afai e leai se amiotonu po o se fiafia, ua leai se faasalaga po o se pagatia. Ma afai e leai nei mea, ua eleai se Atua. Ma afai ua leai se Atua, ua leai i tatou, po o le lalolagi; ona semanu po ua leai se foafoaga o mea, e leai foi se gaoioi po o le faagaoioi; o le mea lea, semanu po ua mou atu mea uma.
14 Ma o lenei, oʼu atalii e, ua ou tautala atu ia te outou i nei mea mo lo outou lelei ma aoaoga; ona o loo i ai se Atua, ma sa ia afoafoaina mea uma, i le lagi ma le lalolagi, ma mea uma o i ai, o mea uma e gaioi ma mea e efaagaioi.
15 Ma ina ia faataunuuina ona afaamoemoega e faavavau i le iuga o le tagata, ina ua uma ona foafoaina e ia o tatou uluai matua, ma manu vaefa o le fanua, ma manu felelei o le ʼea, ma i se aotelega, mea uma ua foafoaina, sa tatau ona i ai o se faafeagai o mea uma; e i ai le efua ifaasaina e faafeagai ma le olaau o le ola; o le tasi e suamalie ma o le tasi e oona.
16 O le mea lea, na tuuina mai ai e le Alii le Atua i le tagata ia tatau ona ia afai mo ia lava. O le mea lea, e lē mafai e le tagata ona ia fai mo ia lava vagana ai ua efaatosina o ia e le tasi po o le isi.
17 Ma o aʼu, o Liae, e tusa ma mea na ou faitauina, e ao ona ou manatu ai e i ai se aagelu a le Atua, e tusa ma mea ua tusia, na epaʼū ifo mai i le lagi; o le mea lea, na avea ai o ia o se itiapolo, i lona saili o le mea ua leaga i luma o le Atua.
18 Ma ona ua paʼū ifo o ia mai le lagi, ma ua pagatia e faavavau, o lea ua asaili ai foi e ia le pagatia o tagata uma. O le mea lea, na fai atu ai o ia ia eEva, ioe, le gata tuai lava lena, o lē o le tiapolo lea, o lē o le tamā o ipepelo uma, o le mea lea na fai atu ai o ia: ʼAi i le fua o le laau faasaina, ma e te lē oti, ae o le a avea oe e pei o le Atua, i le oiloa o le lelei ma le leaga.
19 Ma ina ua uma ona aaai o Atamu ma Eva i le fua o le laau faasaina, sa tutuli ese i laua i fafo o le faatoaga o eEtena, e galueaiina le eleele.
20 Ma ua laua fanauina fanau; ioe, le aaiga lava o le lalolagi uma.
21 Ma sa faalevalevaina aso o le fanauga a atagata, e tusa ma le finagalo o le Atua, ina ia mafai ona latou esalamo aʼo i ai i la le tino; o le mea lea, o lo latou tulaga ua avea ma se tulaga ivaavaaia, ma sa faaumiumiina lo latou taimi, e tusa ma poloaiga na tuuina mai e le Alii le Atua i le fanauga a tagata. Ona ua tuuina mai e ia le poloaiga e ao i tagata uma ona salamo; ona ua ia faaali mai i tagata uma ua ose i latou, ona o le solitulafono a o latou matua.
22 Ma o lenei, faauta, ana lē solitulafono Atamu e lē paʼū o ia, ma tumau pea o ia i le faatoaga o Etena. Ma e tumau pea mea uma na foafoaina i le tulaga e tasi sa i ai ina ua uma ona foafoaina; ma tumau ai pea e faavavau, ma ua leai se iuga.
23 Ma ua lē maua e i laua ni afanau; o le mea lea semanū e tumau pea i laua i le tulaga o le lē sala, e aunoa ma se olioli, ona sa laua lē iloa se pagatia; la te lē faia se mea lelei, ona sa laua lē iloa le agasala.
24 Ae faauta, ua faia mea uma e tusa ma le poto o ia o lē ua asilafia mea uma.
25 Na apaʼū eAtamu ina ia i ai tagata; ma ua ii ai tagata, ina ia latou maua le oolioli.
26 Ma e afio mai le aMesia i le atoatoaga o taimi, ina ia mafai ona ia etogiolaina le fanauga a tagata mai le paʼū. Ma ona ua togiolaina i latou mai le paʼū ua latou isaoloto ai e faavavau i le iloa o le lelei mai le leaga; e fai mo i latou lava ae lē faamalosia, vagana ai i le faasalaga a le otulafono i le aso tele ma le mulimuli, e tusa ma poloaiga ua tuuina mai e le Atua.
27 O le mea lea, ua asaoloto tagata e tusa ma la le tino; ma ua tuuina mai ia te i latou mea uma e tatau ai mo le tagata. Ma ua latou saoloto e efilifili le saolotoga ma le iola e faavavau, e ala i le Puluvaga sili o tagata uma, pe filifili le faatagataotauaina ma le oti, e tusa ma le faatagataotauaina ma le mana o le tiapolo; ona ua saili o ia ʼia pagatia tagata uma e pei o ia lava.
28 Ma o lenei, oʼu atalii e, ou te manao ia outou tepa taulai i le aPuluvaga sili, ma faalogologo i ana poloaiga silisili, ma faamaoni i ana afioga, ma filifili le ola e faavavau, e tusa ma le finagalo o lona Agaga Paia.
29 Ma aua le filifilia le oti e faavavau, e tusa ma manaoga o le tino ma le leaga o i ai i totonu, lea ua tuu atu ai i le agaga o le tiapolo le mana e afaatagataotaua ma aumai ai outou i lalo i eseoli, ina ia mafai ona nofotupu o ia i luga o outou i lona lava malo.
30 Ua ou tautala atu nei upu itiiti ia te outou uma, oʼu atalii e, i aso mulimuli o loʼu vaavaaiga; ma ua ou filifilia le vaega lelei, e tusa ma upu a le perofeta. Ma ua leai se isi lava oʼu faamoemoe vagana ai le manuia tumau-faavavau o o outou agaga. Amene.


text:
SU’A: TAUAU INA MOU ATU LE MAMALU MA LE TAUA MAMANU A SAMOA
O le soona ta solo o mamanu a Samoa i vaega o le tino e pei o ogavae ma tauau, aemaise ai foi le lolomi i mitiafu, o ni isi ia o auala e manatu ni isi o tufuga ta tatau, ua atagia mai ai le manatu mama o ni isi o tagata i le taua ma le mamalu o mamanu a Samoa, ma ua agai foi ina mou atu le faataua e nisi o ia tulaga.
E talitonu le Aiga Sa Sua o lo o fitoi tonu i ai le galuega o le taina o tatau e faaaoga i ai mamanu a Samoa, e tasi lava le auala e ala ai ona ta mamanu i le tino o le tagata, pe afai o lea tagata o lo o laei i le soga’imiti po o le malu.
“E le o se mea sa’o le ta o le soga’imiti i le ogavae, tauau poo le lolomi foi i mitiafu, e le atagia mai ai le mamalu o le soga’imiti pe afai e fai faapena, o le soga’imiti lava ia o le laei lea a tama tane, e onomea ai foi le tama tane pe afai e taoto sa’o le laei i le vaega tonu o le tino e tatau ona ta ai,” o le saunoaga lea a le susuga Su’a Vaofusi Pogisa Su’a, o se tasi o tufuga ta tatau mai Samoa na malaga mai e auai i le tauvaga ta tatau, lea o le a faatautaia i Alega i le “Tisa’s Barefoot Bar” i le aso a taeao mo le tolu aso.
O Su’a, o lona uso o Su’a Faumuina Tupou Su’a ma le la tausoga o Pogia Aiulu Faumuina, o i latou ia e o mai i le Aiga Sa Sua o Gagaifovao Lefaga, se tasi o Aiga ta tatau i Samoa, ua malaga faapitoa mai e avea ma ni isi o tufuga iloga o le a auai i le tauvaga ta pe’a o lenei tausaga, e atoa i ai le 8 o tausaga talu ona faia lenei tauvaga.
O le agaga autu e pei ona taua e Tisa ina ua fesiligia e tusa ai o lenei faamoemoe, o le maua lea e le atunuu o le avanoa e maimoa ai i ni isi o tufuga ta tatau e tupuga mai i Aiga ta tatau iloga o le atunuu, e malaga mai e auai i lenei faamoemoe taua.
“Ua ou manatu e aumai le aiga Sa Sua mai Lefaga, e faasoa mai foi lo latou silafia e faatatau i lenei galuega,” o le saunoaga lea a Tisa.
Na taua e Su’a i se faatalatalanoaga ma le Samoa News ananafi, e iloa le tatau moni pe afai na ta i ‘au o lo o faatino ai le galuega, ae afai o se tatau na ta i se masini, o lona talitonuga e le o se tatau lena mea.
Saunoa Su’a, o ‘au e tolu e faaaoga e soo se tufuga e ta ai le tatau e aofia ai le ‘ta pulu’; ‘togi ‘aso’ ma le ‘au mono’, poo le ‘au teu’.
Fai mai lana mau, “e tofu lava ‘au nei e tolu ma le aoga, e eseese foi taimi e faaaoga ai pe a ta le tatau, e le mafai la ona faapea mai le tufuga ta tatau sa faaaoga le masini e tapulu ai le pe’a pe tusi ai fo’i le ata, aua e ese le ‘au tapulu ese le ‘au teu.”
Saunoa Su’a, o le taua o mamanu a Samoa o lo o atagia i lana tatau, o lo o faailoa atu ai tu ma agaifanua a le atunuu i le lalolagi, e tatau foi la ona faataua ma puipui malu i ai Samoa uma, e pei foi ona naunau Aiga ta tatau a le atunuu e puipui ma faataua.


text:
E ui lava foi i tofotofoga o le olaga, ae ona o le Togiola a le Faaola ma Lona alofa tunoa, o le a tauia ai i latou o e ola amiotonu i le filemu o le tagata lava ia.
O ni aafiaga talu ai nei ua mafua ai ona ou mafaufau i le aoaoga faavae o le filemu aemaise ai o le matafaioi a Iesu Keriso i le fesoasoani mai ia i tatou taitoatasi ia maua le filemu tumau o le tagata lava ia.
E lua ni mea na tutupu i ni nai masina ua mavae atu na matua ou ootia ai lava. Muamua, sa ou lauga i le falelauasiga o Emilie Parker, o se teineitiiti faapelepele e ono tausaga na maliu faatasi ai ma le isi toa 29, e aofia ai tamaiti laiti e 19, i se taugafana matautia i Newtown, Connecticut. Sa ou faanoanoa faatasi ma lona aiga ma sa ou iloa ai le toatele ua leai se filemu. Sa ou vaaia le malosi ma le faatuatua i ona matua, o Robert ma Alissa Parker.
Lona lua, sa ou feiloai i le fiaafe o tagata faamaoni o le Ekalesia i le aai o le Faga o Ivory o Abidjan.1 O lea atunuu faa-Farani o Aferika i Sisifo, sa onosaia faigata o le tamaoaiga, o le pulea faamalosi o le malo e le militeli, ma taua e lua faaupufai talu ai nei lea na faaiu i le 2011. Ae, sa ou lagonaina lava se filemu faapitoa a o matou faatasi ai.
E tele ina tutupu mea e faoa ai lo tatou filemu ae faateleina ai le leai o se faamoemoe.
O ai e mafai ona faagaloina ia osofaiga mataga o Setema 11, 2001, i nofoaga eseese i le Iunaite Setete? O na mea e faamanatu mai ai ia i tatou le vave tele ona faaumatia o o tatou lagona o le filemu ma le saogalemu.
O le ma atalii matua ma lona toalua, sa faatalitali le fanau mai o la la’ua ulumatua, e tolu pitonuu mai le Nofoaga Autu o Fefaatauaiga a le Lalolagi i le Aai o Niu Ioka sa nonofo ai, ina ua sunu’i le vaalele muamua i le Olo i Matu. Sa ō i la’ua i luga o le taualuga o le fale sa mautotogi ai ma sa matua fefefe a o matamata atu i le mea sa manatu o se faalavelave matautia. Ona la molimauina lea o le sunu’i atu o le vaalele lona lua i le Olo i Saute. Sa vave ona la iloaina e le o se faalavelave faafuasei ae talitonu loa ua osofaia le itu pito i lalo o Manhattan. Ina ua solovi ifo i lalo le Olo i Saute, sa lilofia lo la fale mautotogi i le āo o le pefu na faatumulia ai Manhattan i saute.
I le le mautonu ai i le mea sa la’ua molimauina ma le popole tele i nisi osofaiga, o lea na la agai atu ai i se nofoaga saogalemu atu ma agai atu ai loa i le falelotu a le Ekalesia i le Siteki i Manhattan i Lincoln Center. Ina ua la taunuu atu, sa la iloa ai le toatele o isi tagata o le au paia i Manhattan i saute na faia foi lena lava faaiuga e tasi, e faapotopoto i le faleautu o le siteki. Sa valaau mai i la’ua e ta’u mai le mea la ua i ai. Sa ou toafilemu ua saogalemu i la’ua e aunoa ma le ofo i le nofoaga la ua i ai. Ua aoaoina i tatou i faaaliga i ona po nei, o siteki o Siona o se puipuiga ma “se sulufaiga mai afa, ma mai le toasa pe a oo ina liligi mai le ipu o le toasa e le suia i le lalolagi uma.”2
Sa le mafai ona la toe foi atu i le la falemautotogi mo le silia i le vaiaso ma sa lofituina i le maliliu ai o tagata taumamaina, ae la te lei mafatia i se faatamaiga tumau.
I le mafaufau ai i nei mea na tutupu, ua matua aafia loloto ai lava au i le eseesega faaleaoaoga faavae o le filemu lautele po o le filemu faalelalolagi ma le filemu o le tagata lava ia.3
I le soifua mai o le Faaola, sa vivii ai ‘au o le lagi e faamanu atu i le Atua ma alalaga, “O le viiga i le Atua i mea aupito aluga, ma le filemu i le lalolagi; o le finagalo alofa i tagata.”4
Peitai, sa matauina ma le faanoanoa ona o lea lava vaitau taua e faavavau ina ua mavae le soifua mai o le Alo o le Atua, na faatonuina ai e Herota le tupu le fasiotia o tamameamea ta’umamaina i Peteleema.5
E taua le faitalia i le fuafuaga o le fiafia. E mafai ai ona alofa, ositaulaga, tuputupu ae le tagata lava ia, ma le poto masani e tatau ai mo lo tatou alualu i luma e faavavau. O lea foi faitalia e mafai ai ona tutupu tiga ma mafatiaga tatou te oo i ai i le olaga faitino, tusa lava pe afua ona o mea tatou te le malamalama i ai faapea foi filifiliga leaga faataumaoi a isi. O le Taua i le Lagi, sa tauina e puipuia ai lo tatou faitalia tatau ma e taua e malamalama ai i le galuega a le Faaola i le lalolagi.
E pei ona ta’ua i le mataupu e 10 o le Mataio, na aoaoina e le Faaola le Toasefululua ma faailoa atu o Lana misiona o le a le ausia ai le filemu lautele i lenei olaga. Na ta’u atu i le Au Aposetolo ia tuua le manuia po o le filemu i aiga e tatau ai latou te asia, ae sa lapataia o le a latou i ai “i le va o luko feai … [ma] inosia foi … e tagata uma ona o lo’u igoa; a o le tumau seia oo i le gataaga, e faaolaina o ia.”6 E i ai se tautinoga taua o loo faia i le fuaiupu e 34: “Aua tou te manatu ua ou sau e avatu le filemu i le lalolagi.”7 E manino lava e lei i ai le filemu lautele i le lalolagi i le taimi o le auaunaga i la le tino a Keriso, ma e le o i ai foi i le taimi nei.
I le tuleiga tomua a le Alii i le Mataupu Faavae ma Feagaiga, o loo aoao mai ai ni mataupu faavae taua lava. E faatatau ia i latou o ē e le salamo, o Lona Agaga ( le Agaga o Keriso), lea e tuuina atu i tagata uma e o mai i le lalolagi,8 “e le taumafai pea i le tagata.”9 E le gata i lea, “o le a aveesea le filemu mai le lalolagi.”10 Ua tautino mai e perofeta, e moni lava na aveesea le filemu mai le lalolagi.11 E lei noanoatiaina Lusifelo ma o loo faaaoga lona mana i lana puleaga.12
O le sini faamoemoeina faalelagi o tagata lelei i soo se mea, o loo i ai ma o le a i ai pea lava e le aunoa, o le filemu lea i le lalolagi. E le tatau lava ona tatou fiu i le faataunuuina o lenei sini. Peitai, na aoao mai Peresitene Iosefa F. Samita, “E le mafai lava ona oo mai i le lalolagi lena agaga o le filemu ma le alofa … sei vagana ua maua e tagata le upumoni a le Atua ma le savali a le Atua … , ma iloa e paia lona mana ma lana pule.”13
Tatou te faamoemoe ma le naunautai ma tatalo mo le filemu lautele, ae o a tatou matafaioi o ni tagata taitoatasi ma aiga, tatou te ausia ai le ituaiga o filemu o le taui folafolaina o le amiotonu. O lea filemu o se meaalofa folafolaina o le misiona ma le taulaga togiola a le Faaola.
O loo faamatala puupuu mai lenei mataupu faavae i le Mataupu Faavae ma Feagaiga: “Ae ia iloa o ia o le e faia galuega o le amiotonu o le a maua lona taui, o le filemu lea i le lalolagi lenei ma le ola e faavavau i le lalolagi a sau.”14
Na aoao mai e Peresitene Ioane Teila o le filemu e le gata ina manaomia, ae “o le meaalofa a le Atua.”15
O le filemu lea ou te tautala i ai, ua le na o se toafimalie lē tumau. O se fiafia loloto e tumau ma faamalieina faaleagaga.16
Na faamatalaina e Peresitene Heber J. Grant le filemu a le Faaola i le ala lenei: “O Lona filemu o le a māmā ai o tatou mafatiaga, e fusifusia ai o tatou loto momomo, e punitia ai lo tatou inoino, e faaosofia ai i o tatou loto se alofa i tagata lea e faatumulia ai o tatou agaga i le toafimalie ma le fiafia.”17 I la matou feiloaiga ma matua o Emilie Parker, sa ou vaaia ai le faamāmāina e le filemu o le Faaola o o la’ua mafatiaga ma fesoasoani ai e fusifusia o la’ua loto nutimomoia. Na matauina ina ua mae’a le taugafana, sa faaalia e Uso Parker le lotofaamagalo i le tagata na matua’ia. E pei ona saunoa Peresitene Grant, o le filemu o le Faaola e mafai ona “punitia ai lo tatou inoino.” O le faamasinoga e ā le Alii lea.
O le Au Paia i le Ivory Coast, i le taimi o le taua faaupufai i lo latou atunuu, na maua le filemu e ala i le taulai atu i le ola ai i le talalelei a Iesu Keriso, faatasi ai ma le faamamafa patino i galuega o talafaasolopito o aiga ma le malumalu mo o latou augatama.18
Tatou te moomoo uma lava mo le filemu. O le filemu e le na o se saogalemu po o le leai o ni taua, vesiga, fetauaiga, ma fefinauaiga. O le filemu e maua mai le iloa o loo silafia e le Faaola o tatou tagata, ma silafia e i ai lo tatou faatuatua ia te Ia, alolofa ia te Ia, ma tausi Ana poloaiga, e oo lava i tofotofoga ma mala faataumaoi o le olaga. O le tali a le Alii i le Perofeta o Iosefa Samita i le Falepuipui i Liperate e aumaia ai le faamafanafanaga i le loto:
“Lo’u atalii e, ia filemu lou agaga; o lou tiga ma ou puapuaga o le a na o sina minute laitiiti;
“Ma ona oo lea, afai e te talitalia lelei, o le a faaeaina oe e le Atua i luga.”19
Manatua, “o le Atua e le o le tufuga lea o le le mautonu ae [o le tufuga] o le filemu.”20 Mo i latou e teenaina le Atua, latou te le maua se filemu. Na tatou tofusao uma i fonotaga i le lagi lea na saunia mo le faitalia saoloto, ma le iloa o le a i ai tiga i le tino e oo lava i mala e le matalatalaina ona o le faaaoga sese o le faitalia. Sa tatou malamalama o lea mea e ono tuua ai i tatou ma le ita, fenumiai, lēmapuipuia, ma leai se faamoemoe. Ae sa tatou iloaina foi o le Togiola a le Faaola o le a faatoilaloina ai ma toe totogi ai mea e le o paleni o le olaga nei ma tatou maua ai le fiafia. Sa i ai se faaupuga ua faavaa a Elder Marion D. Hanks i luga o lona puipui na tusia e Ugo Betti: “O le talitonu i le Atua o le iloa lea o le a lē faaitu’au tulafono uma, ma o le a i ai ni mea matagofie e lei mafaufauina.”21
O a punavai o le filemu? E toatele e sailia le filemu i ala faalelalolagi, lea lava e lei manuia ma o le a le manuia lava. E le maua le filemu i le mauaina o se tamaoaiga tele, malosi, po o le lauiloa.22 E le maua le filemu i le tulitulimatagauina po o le sailia o mea faamalieloto, faafiafiaga, po o mea faapasitaimi. E le mafai e se mea o nei mea, tusa lava pe ua faula’i, ona maua ai se fiafia tumau po o se filemu.
O le viiga faamama’i a Emma Lou Thayne o loo fesiligia ai le fesili talafeagai lea: “O fea ou te maua ai le filemu? Pe a leai se mea e mapu ai?”23 O le tali o le Faaola, o le punavai ma le tufuga o le filemu. O Ia o le “Alii o le Filemu.”24
E faapefea ona tatou tumau latalata i le Faaola? O le faalotomaualaloina o i tatou lava i luma o le Atua, tatalo e le aunoa, salamo i agasala, ulu atu i vai o le papatisoga ma se loto momomo ma se agaga salamo, ma avea ma soo moni o Iesu Keriso o ni faataitaiga maoae ia o le amiotonu lea e tauia i le filemu tumau.25 Ina ua maea ona tuuina atu e le Tupu o Peniamina lana savali faagaeetia loto e faatatau i le Togiola a Keriso, sa pauu le motu o tagata i le eleele. “Sa afio ifo i o latou luga le Agaga o le Alii, ma faatumuina i latou i le olioli, ina ua latou mauaina se faamagaloga o a latou agasala, ma ina ua latou maua le filemu o le mafaufau, ona o le faatuatua tele ia Iesu Keriso sa ia te i latou.”26 O le salamo ma le ola amiotonu e mafai ai ona maua le filemu o le mafaufau, lea e taua mo le faamalieina.27 A i ai se solitulafono matuia, e manaomia ona ta’uta’u atu ia maua ai le filemu.28 Atonu e leai se mea e faatusalia le filemu e maua mai e se tagata agasala ua faamatuu atu lana avega i le Alii ma maua ai faamanuiaga o le Togiola. E pei ona faaupu ai e se tasi viiga lauiloa a le Ekalesia, “E lafo la’u avega ia te Ia, ma ou pese fiafia.”29
E olioli lo’u loto ina ua ou iloaina ua taliaina e le fiasefulu afe o tatou alii talavou, tamaitai talavou, ma faifeau faamisiona matutua o o tatou taimi le valaau e avea ma avefeau a lo tatou Alii ma le Faaola, o Iesu Keriso. Ua latou avatu ai le talalelei o le filemu i le lalolagi, e taitasi le tagata ma le aiga e tasi i le taimi—o se galuega o le amiotonu e avatu ai lenei filemu i fanau a le Tama Faalelagi.
O le Ekalesia o se sulufaiga lea e mafai ai e soo o Keriso ona maua ai le filemu. Fai mai nisi o tupulaga talavou i le lalolagi, o i latou e faaleagaga ae le lolotu. O le lagonaina e faaleagaga, o se laasaga lelei muamua lea. Peitai, o totonu o le Ekalesia e faaaumeaina ai i tatou, aoao, ma fafaga i le afioga lelei a le Atua. Ae sili atu ona taua, o le pule o le perisitua i le Ekalesia e tuuina mai ai sauniga paia ma feagaiga e fusia faatasi ai aiga ma faaagavaaina ai i tatou taitoatasi e toe foi atu i le Atua le Tama ma Iesu Keriso i le malo selesitila. O nei sauniga e aumaia ai le filemu aua o feagaiga ia ma le Alii.
O malumalu o nofoaga ia e faatino ai le tele o nei sauniga paia ma o se punavai foi o le malutaga o le filemu mai le lalolagi. O i latou e asiasi atu i laufanua o malumalu pe auai atu i maimoaga i malumalu, e lagonaina lena filemu. E i ai se aafiaga se tasi ou te manatuaina lelei o le fale tatala ma le faapaiaga o le Malumalu o Suva Fiti. Sa i ai se toatuga faaupufai na mafua ai ona susunuina ma lepetia e le aufouvale le taulaga o Suva, ae nofoia faamalosi ia maota o le Palemene ma taofia faapagota le fono faitulafono. Sa pulea le atunuu e le militeli. Sa tuuina mai e le Militeli a Fiti se faatagaga faatapulaa e faapotopoto ai tagata mo le fale tatala, ma sina vaega toaitiiti o tagata mo le faapaiaga. Sa le mafai ona valaaulia tagata uma o le ekalesia ona o popolega mo lo latou saogalemu. Na pau lea o le faapaiaga o le malumalu talu mai le uluai Malumalu i Navu na faia i lalo o tulaga faigata tele.
O se tasi na valaaulia i le maimoaga o se tamaitai lelei Hindu e tupuga mai Initia, o se Sui o le Palemene o lē sa muai taofia faapagota ae na toe tatala ona o ia o se tamaitai.
I totonu o le potu selesitila, ina ua saoloto mai le gaogaosa o le lalolagi, sa tagi o ia ao ia faamatalaina ona lagona o le filemu na lofituina ai o ia. Sa ia lagonaina le Agaga Paia o faamafanafanaina o ia ma tuuina atu ia te ia se molimau i le natura paia o le malumalu.
O le Faaola o le punavai o le filemu moni. E ui lava foi i tofotofoga o le olaga, ae ona o le Togiola a le Faaola ma Lona alofa tunoa, o le a tauia ai i latou o e ola amiotonu i le filemu o le tagata lava ia. I le faatulagaga patino lea na Ia faatuina ai le Paseka, sa folafola atu ai e le Faaola i Ana Aposetolo, o le a faamanuiaina i latou i le “Fesoasoani, o le Agaga Paia lea” ona Ia fetalai lea i upu taua nei: “Ou te tuuina atu ia te outou le [filemu]; o lo’u [filemu] ou te avatu ai ia te outou; ou te le avatu ia te outou faapei ona avatu e le lalolagi.”30 Ina ua lata i le taimi o Lana Tatalo Faatoga: “Ua ou fai atu nei mea ia te outou, ina ia outou maua le filemu ia te au. E maua foi outou e le puapuaga i le lalolagi, a ia outou loto tetele, ua ou manumalo i le lalolagi.”31
Sa tusia ma le matagofie e Eliza R. Snow lenei manatu faavae:
Ou te molimau atu ai i le suafa o Iesu Keriso, amene.
Faaali Mau Faasino
-
1. E lua konafesi sa faia i Abidjan i le Aso Sa, 10 Fepuari, 2013; e 9,693 i latou sa auai—e 619 tagata e le auai i le Ekalesia sa i ai. O le aofaiga o tagata o le Ekalesia i Ivory Coast e tusa ma le 19,000.
-
-
3. O le upu filemue eseese ona uiga. I le gagana masani Faa-Eleni o loo fasino i se iuga, o le le toe faaauauina, po o le le toe i ai o le feitagai i ni autau fetauai. I le Faa-Eperu o loo i ai i le upu se uiga manino ma o nisi taimi ua na o se ituaiga o faafeiloaiga. O le filemu o se “setete foi o le ola lea e na o le pau le taimi e oo mai ai i le tagata, ua na o aiaiga ma tuutuuga ua faatulagaina e le Atua.” (Howard W. Hunter, “Where Is Peace?” i le Conference Report, Oct. 1966, 14–71).
-
4. Luka 2:14; faaopoopo le faamamafa
-
5. Tagai Mataio 2:16; tagai foi Ross Douthat, “The Loss of Innocents,” New York Times, Dec. 16, 2012, 12.
-
6. Mataio 10:16, 22.
-
7. Mataio 10:34.
-
8. Tagai Mataupu Faavae ma Feagaiga 84:46.
-
-
-
11. Sa folafola atu e Peresitene Woodruff lenei tautinoga i le 1894 ma faapena i le 1896. Tagai i le The Discourses of Wilford Woodruff, ed. G. Homer Durham (1946), 251–52; tagai foi i le Marion G. Romney, i le Conference Report, Apr. 1967, 79–82.
-
12. Tagai i le Fielding Smith, The Predicted Judgments, Brigham Young University Speeches of the Year (Mar. 21, 1967). Peitai, e pei ona ta’ua e Elder Neal A. Maxwell, “e mafai ona tatou maua le fiafia i le loto e tusa lava pe aveesea le filemu mai le lalolagi … ma o ‘mea uma [ua] vavao’” (“Behold, the Enemy Is Combined,” Ensign, May 1993, 79).
-
13. Aoaoga a Peresitene o le Ekalesia: Iosefa F. Samita (1998), 400.
-
-
15. Aoaoga a Peresitene o le Ekalesia: Ioane Teila (2001), 151.
-
16. Mai le Faa-Eleni anamua e oo mai i o tatou aso, o nei upu—fiafiama le faamalieina—sa iloiloina, vaevaeina, ma taulimaina e le gata i lo la uiga ae faapena foi i le taiala la te aumaia i o tatou olaga. Tagai i le David Malouf, The Happy Life: The Search for Contentment in the Modern World (2011). Tagai foi i se iloilo o le tusi a Mr. Malouf, i le R. Jay Magill, “How to Live Well,” Wall Street Journal, Jan. 26–27, 2013, C6.
-
17. Aoaoga a Peresitene o le Ekalesia: Heber J. Grant (2002), 237.
-
18. O le tolu o siteki e lima i Ivory Coast o loo i ai lea i le 25 pito i luga i le Ekalesia i le pasene o tagata matutua o loo auina atua igoa o aiga mo sauniga o le malumalu, ma o le Siteki o Cocody Cote d’Ivoire o le siteki pito i maualuga lea (C. Terry Warner and Susan Warner, “Apostle Visits Ivory Coast, Is ‘Impressed with Exceptional Spirit,’” Church News, Mar. 3, 2013, 4, 14). I le tutupu ai o taua faalemalo ma le malumalu aupito sili ona lata ane lea e 12 itula e malaga ai i le pasi i Accra, Ghana, o se faamaoniga ofoofogia lea o le faatuatua ma maua ai le filemu faaletagata lava ia ma faaleaiga.
-
19. Mataupu Faavae ma Feagaiga 121:7–8. Sa aoao mai Peresitene Harold B. Lee e faapea, “O lea, e ao ai ona faamamaina i tatou; e ao ona tofotofoina i tatou ina ia mafai ai ona faamaonia le malosi ma le mana lea o loo i totonu o i tatou” (Aoaoga a Peresitene o le Ekalesia: Harold B. Lee [2000], 208).
-
20. 1 Korinito 14:33.
-
21. I le Marion D. Hanks, “A Loving, Communicating God,” Ensign, Nov. 1992, 63.
-
22. Tagai Jeffrey R. Holland, For Times of Trouble (2012), 79. Ua aoao mai Elder Jeffrey R. Holland e faapea, “O le mativa moni lava e mafai ona tele atu se mea na te faia e faaumatia ai le agaga o le tagata nai lo se isi lava tulaga vagana ai le agasala lav aia.” Ae o le faaaogaina ma le amiotonu o tupe e mafai ai ona faatupulaia le filemu.
-
23. “O Fea Lo’u Filemu?” Viiga, nu. 68.
-
24. Isaia 9:6.
-
25. Sa faigofie lava le faaupuina e John Greenleaf Whittier: “Gauai atu i le auala e ola ai. Aua nei amio tau lava o le aso aua a oo mai le po o le a aveesea ai lou filemu” (“Conduct [From the Mahabharata],” i le The Complete Poetical Works of John Greenleaf Whittier [1802], 484).
-
26. Mosaea 4:3; faaopoopo le faamamafa; tagai foi i le Marion G. Romney, i le Conference Report, Apr. 1967, 79–82.
-
27. O le lotofuatiaifo o le tapasa o le amio mama lea e faasino atu i tatou i le filemu. E faagaoioia ia le itiiti ifo ma le lua ni puna: o le Malamalama o Keriso, o se tofi tautupu mai lo tatou Tama Faalelagi (tagai Mataupu Faavae ma Feagaiga 88:6–13; 93:2) ma le meaalofa o le Agaga Paia (tagai Mataupu Faavae ma Feagaiga 39:6).
-
28. “E lua vaega o le faamagaloga e manaomia e aumai ai le filemu i le tagata solitufono—o le tasi e mai le au pulega tatau ai o le Ekalesia a le Alii, ma le isi tasi e mai le Alii lava Ia. [Tagai Mosaea 26:29.]” (Aoaoga a Peresitene o le Ekalesia: Spencer W. Kimball [2006], 41).
-
29. “E Malu ma Alofa Poloaiga a le Atua,” Viiga, nu. 66.
-
30. Ioane 14:26–27.
-
31. Ioane 16:33.
-
32. “E Ui i Ala Faigata,” Viiga, nu. 63.


text:
Alofa: Fa'avae ai Aiga— Vaega 71
Ua geno ane i ai Lameko e tala feagai le taimi lea, ma ua malilie fa’atasi ai nei Maselina ma Lameko fa’apea ma Tagiilima i le tonu ua o latou faia.
“Tina, o lea ua vela le mea’ai, e laulau atu loa e fai ai la outou meatausami?” O le fesili ane lea a le tuagane o Loimata, lea ua pisi nei i le gao’oina o le mea ‘ai i le afiafi. “Lameko ma Tagiilima, fa’afetai le fa’aaloalo, o le a ou toe tu’umuli a’u, se i o’u toe alu e toe tala’i le talanoaga a le tatou aiga, se manu o tau maua sina malamalama, ae fa’afetai lava.” Ua fa’apea lava ona fai, ua tula’i nei Maselina ma ua alu ‘ese loa. E le i o’o le lo’omatua i le auala tele, ae agi loa ma le matagi fuli fao a Tagiilima i lona to’alua o Lameko.
“Lameko, ua e va’ai la i ai i tagata o lou aiga, se leaga tagata se e fai mea vale, e le iloa fai ni fa’alavelave. Taga’i oe, o le mea tonu lava lea na ou le faia ai se tali i a Maselina, ona ua ou iloa lelei le tulaga e tatau ona fai. Sa tatau fo’i ia te ia ona tautala i matai ia na faia le tonu, ae e le mafai, aua fo’i e palai loto, na o le muimui muimui pau na o tala e iloa e tagata o lou aiga fai, a’o se upu i ni tala e lelei ai mea o le aiga, e fefefe e tautatala ai.”
Ua na o le punou o Lameko ua le tautala. Ua mafaufau le toeaina, afai e pisa Tagiilima, e sa’o lelei lava, ua fia ni mea e fai o lona aiga, o si lo’omatua lava e faia mea uma. E fai o le fa’atoaga a’o mea fafaga, o mea ia o lo’o tua i ai lona aiga i fa’alavelave, e le mafai ona fa’atamala ai Tagiilima. A sala fai la tala a Tagiilima e uiga i tagata o lona aiga, ua tatau ai.
Ua tu a’e nei i luga le teine o Loimata ma savali mai i luma i le potu malolo tele lea o lo’o i ai nei ona matua i lea taimi. Na saofa’i ifo nei i talane o lona tama, ma a’apa atu ua u’u mai le lima o lona tama. Na iloa lelei mai e le lo’omatua i lea taimi, e le mana’o lava le lo’omatua e fa’apelepele le faiga o Loimata.
“Oi siaula, o le a e sau e te nofonofo mai, alu i tua i le umukuka e fai mai mea’ai la. Ua uma ona fa’asino oe i mea e ao ona fai, ae le uma le valea o lou mafaufau. Va’ai oe Loimata, e ‘ese lava le atamai i le a’oga fa’apapalagi, ‘ese le atamai o le mafaufau o le tamaititi i totonu o lona aiga, fai fa’alelei mai au faiga. Va’ai fo’i oe i i’u atu i ai lo’u fa’ali’i e, fai fa’alelei mai, teu mai le ta va fealoa’i, ona sologa lelei lea o si ou olaga.”
Na punou ifo nei le teine ma sogi atu i lona tama, ma savali loa aga’i i tua. Na fetaui lelei le tomumu a Loimata ma le iloa ane e lona tuagane o Eteuati. Ua lulu ane i ai le ulu o Eteuati, e sili ona tu’u lana tomumu ae fai le fa’atonuga ua fai mai ai lo la tina.
“Tautala so’o, tautala so’o, e le mafai ona lelei le tatou tina leaga e fai mai lava ia o ia e faia mea uma, o ia e lima malosi, o ia e lava i le aganu’u.”
“Loimata, e sili ona tu’u lau tomumu, e sa sa ona ou toe fa’alogo atu o e gutu oso, a fai mai le fa’atonuga, ona fai lea, ae ‘aua le fai mai le fa’atonuga ae e liuliu fa’ali’i. Na o si o’u alofa atu lava ia te oe pe a lagona mai e le lo’omatua.” Ua tu nei le teine ma tilotilo ane i lona tuagane ma lona loto le malie i lea taimi, “E Eteuati, e a o oe fo’i le isi e faia so’oa le tulaga lea.” Ua ‘ata Eteuati ma savali aga’i i luma i le potu malolo lea o lo’o i ai ona matua.
O le va’ai ma le fa’alogo a tagata i le faiga e Tagiilima o lana tama teine e to’atasi, o le matua’i saua lava, a’o totonu o le loto o le lo’omatua, e sili atu lona auau i lana tama teine na i lo lana fanau tama, ai ona o le fa’apea e to’atasi lava ia.
O lona alofa i lana tama teine e to’atasi, ua natia i totonu o lona loto, ae ua fa’aaliali a’oa’oga lelei, ma tima’iga aoga, ina ia atamai ai Loimata. E le gata i lea, ia iloa ai e Loimata ona ava ma fa’aaloalo i a la’ua ae maise o le va ma isi tagata. O le manatu fo’i o le lo’omatua, ia ‘aua ne’i i ai se manatu o lana tama teine ua na o ia, ona tafili saunoa ai lea i a la’ua fa’apea ona tuagane. O le fa’ata’imuaga a Tagiilima, ia iloa e Loimata le va fealoa’i ma la’ua, fa’apea ma ona tuagane.